14 апрель, 2021, 20:54\nТеглар:УЕФА | Европа лигаси | УЕФА чемпионлар лигаси\nУЕФА мусобақаларида миллиардлаб пуллар айланади.\nЧемпионлар Лигаси - бу гипер-тижорий турнир бўлиб, УЕФА иштирокчиларни саралаш, гуруҳ ва плей-офф босқичларидаги ўйинлар учун яхшигина пул мукофотлари билан тақдирлайди. Чемпионлар Лигасида қатнашиш гранд клублар мавсумий даромадларини 15-20 фоизигача ошириши мумкин. Кичик жамоаларда бу кўрсаткич ҳатто 50 фоизгача ҳам етиб боради.\nУЕФА клубларга қанча тўлайди?\nЯнги мавсум бошланишидан олдин УЕФА ҳар сафар маблағларни тақсимлаш механизмини тушунтириб беради. Ҳисоб-китоблар ташкилотнинг Чемпионлар Лигаси, Европа Лигаси ва Европа Суперкубоги учун олган умумий даромадларидан келиб чиққан ҳолда амалга оширилади.\nМасалан, жорий 2020/21 йилги мавсумда УЕФА тахминан 3,25 миллиард евро ишлаб олади. Аммо иштирокчи клублар ушбу пулнинг маълум бир қисмини олади холос. УЕФА мусобақа харажатларини қоплаш учун 295 миллионни сақлаб қолади, 97,5 миллион евро қитъа миқёсидаги мусобақаларнинг саралаш босқичи иштирокчиларига, яна 130 миллион қитъа мусобақаларида қатнашмайдиган клубларга бирдамлик тўловлари учун сарфланади (бунинг учун алоҳида бўлим бўлади). 2,73 миллиард евро клублар ўртасида тақсимланади, шундан сўнг, ушбу маблағнинг 6,5 фоизи УЕФА захира жамғармасига (кутилмаган зарарларни қоплаш учун яратилган) тушади, шунинг учун 2,55 миллиард евро тўғридан-тўғри Европа мусобақалари иштирокчиларига етиб боради.\nКлублар ниманинг эвазига ЕЧЛда пул олади?\n2020/21 йилги мавсумда ажратилган 2,55 миллиард евродан 2,04 миллиарди Чемпионлар Лигаси ва Европа Суперкубоги иштирокчиларига берилади. Клублар ушбу маблағларни қуйидаги 4 хил кўринишда қўлга киритишлари мумкин:\nНатижалар - 30% (585 миллион эвро);\nУЕФА рейтинги - 30% (585 миллион эвро);\nГуруҳ босқичидаги иштироки - 25% (488 миллион эвро);\nМаркетинг - 15% (292 миллион эвро).\nЭнг катта маблағ мусобақадаги муваффақиятли иштирокка боғлиқ. "Натижалар" бўлимида фақат жорий мавсумдаги ютуқлар муҳим аҳамиятга эга, "УЕФА рейтинги"да эса клубларнинг Европа мусобақаларида сўнгги 10 йил ичида қайд этган натижалари ҳисобга олинади.\nАгар клуб Чемпионлар Лигасида гуруҳдаги барча ўйинларда ғалаба қозониб, максимал 18 очкони қўлга киритса, у ҳолда 67,2 миллион еврони ишлаб олади. Масалан, ўтган мавсумда "Бавария" шу ишни уддалади ва 67,2 миллион евро даромад олди.\nУшбу мавсум ЕЧЛда “Бавария”нинг ўтган йилги муваффақиятини ҳеч ким такрорлай олмади. Аммо энг катта даромадни яна айнан Мюнхен клуби ва “Манчестер Сити” кўрди. Флик ва Гвардиола жамоалари гуруҳ босқичида тўплаш мумкин бўлган 18 очкодан 16 очко жамғариб, 66 млн евродан ишлаб олди.\nУЕФА рейтингига қараб, 585 миллион евро гуруҳ босқичи иштирокчилари ўртасида қуйидагича тақсимланади: охирги 10 йил ичида рейтингда энг юқори ўринни эгаллаган клуб энг кўп улуш олади. Аксинча, сўнгги 10 йилда рейтингда энг паст натижа қайд этган жамоа энг кам улушга эга бўлади. Жорий мавсум рейтингда 1-ўринда қайд этилган “Реал” Мадридга 35,46 миллион евро, рейттингда энг қуйи ўринни эгаллаган Венгриянинг “Ференцварош” клубига эса 1,108 млн евро берилди.\nРоссия клублари, еврокубоклардаги муваффақиятсизликларга қарамай, рейтингда эгаллаб турган ўринлари учун УЕФАдан яхшигина пул олишди. Масалан, "Зенит" 10 йиллик рейтингда 20-ўринни эгаллаб турибди ва 2020/21 йилги мавсум учун 18,8 миллион евро ишлаб олди, "Локомотив" 65-ўринда турибди ва 8,9 миллион евро ишлаб олди, 69-ўриндаги "Краснодар" эса 7, 7 миллион евро олди.\nБундан ташқари, Россия клублари ҳам бошқалар сингари Чемпионлар Лигаси гуруҳ босқичига чиққанлиги учун УЕФА томонидан белгиланган (15,25 миллион) бонусни олди.\nЯна бир муаммо - ҳар бир телевизион бозорнинг қийматини ҳисоблаш. 292 миллион евро шунчаки қуърада иштирок этадиган ассоциациялар сонига қараб тақсимланмайди. Мантиқан, энг катта қисм топ-5 чемпионатларидан клубларга тўғри келади, деб тахмин қилиш мумкин, аммо бу ҳақда расмий маълумот йўқ. Тўғри, Чемпионлар Лигасининг ўтган мавсумдаги маълумотларига кўра, Англиянинг маркетинг бўлими 68,6 миллион евро, Испания - 60,8 миллион евро, Франция - 59,2 миллион евро, Италия - 51,5 миллион евро олган. Аммо Германия Чемпионлар Лигасида 4 та клуб билан иштирок этишига қарамай атиги 34,6 миллион евро олди.\nМасалан, Россия клублари 2020/21 йилги мавсумда маркетингдан бор йўғи 1,5 миллион евро ишлаб олди. Ушбу кўрсаткич бўйича пешқадам ПСЖ ҳисобланади. У гуруҳ босқичи учун 25 миллион евродан кўпроқ маблағ йиғди. Париж етакчилигининг сири оддий: маркетингдан тушадиган даромад Чемпионлар Лигасидаги учта вакилга тақсимланган бўлса, бошқа чемпионатларда улар тўрттага бўлинган. Айнан шу сабабли, "Бавария" 2019/2020 йилги Чемпионлар Лигасининг барча ўйинларида ғалаба қозониб, "Лилль"нинг маркетингидан ҳам кам даромад олди (16,1 миллионга 12,7 миллион евро). Ушбу мавсумда "Ренн" (14,8) ва "Марсель" (19,2) клублари ҳам “Бавария”дан (11,2 миллион евро) кўпроқ маблағ тўплади.\nЯна қандай пул ишлаб олиш мумкин?\nЕвропа мусобақаларининг муҳим босқичларига ўта олмаган клубларга ёрдам бериш учун УЕФА бирдамлик тўловлари тизимини ўйлаб топди. Бунга 130 миллион евро ажратилди, аммо уни тақсимлашда молиявий фэйр-плей билан бир хил муаммолар мавжуд. Концептуал жиҳатдан тизим яхши кўринади, аммо бойлар кўпроқ имкониятларга эга бўлади.\n130 миллион ҳам икки қисмга бўлинган: тахминан 80 фоизи Чемпионлар Лигаси гуруҳ босқичида камида битта вакили бўлган ассоциацияларга, 20 фоизи бошқалар учун. Муаммо шундаки, саралаш босқичларида ассоциациялар сони камдан-кам ҳолатда 15 дан ортади. Демак 100 миллион еврони топ-15 чемпионатлар олади ва қолган 30 миллиони бошқалар ўртасида тақсимланади. УЕФА футболи суст ривожланаётган минтақаларга ана шундай усулда сармоялар ажратишни кўзлаган, аммо юқорида кўриб турганингиздек ушбу маблағларнинг асосий қисми футболи ривожланган давлатларга насиб этади. УЕФА буни қандай ўйлаб чиққани тушунарсиз.


Хато қилдик « Ўзбекистон Халқ Ҳаракати\nЎзбек мухолифатининг хатоси нимада? Унинг хатоси – элдан бир оғиз сўрамаганида. “Эй халқ! Сизга демократия ва озодлик керакми ўзи?” – деб бир оғиз сўрамаганида. Шу нарса аён бўлмоқдаки, ўзбекларимизга озодлик эмас, балки қайсидир бир раҳбарга хушомад қилиб, керак бўлса унга сажда қилиб яшаш ёқади.\n14 August 2012 - 11:29\nИнсон борки, унинг қандайдир бир хато қилиши кунда кузатилади. Бўлмасамчи? Ахир унинг хато қилиши – табиатига боғлиқ. Лекин баъзи инсонлар борки, уларнинг хато қилишга мутлақо ҳақлари йўқ. Масалан, судьялар (қадимда қозилар), врачлар (қадимда ҳакимлар) – бу одамлар мутлақо хатога йўл қўйишга ҳақли эмаслар. Ахир уларнинг қўлида бошқа инсонларнинг тақдири ётади. Улар туфайли кимдир ўлиб кетиши мумкин, ёки ҳаётда қолиши мумкин. Уларнинг хизматлари туфайли бошқалар жабр тортмасликлари даркор.\nЎзбекистонимизда ҳам шундай. Расман, албатта. Амалда эса бутунлай бошқа манзарани кузатамиз. Мамлакатда авж олиб кетган коррупция сабаб, кўплаб шифокорларимиз мол дўхтири даражасида ҳам бўлмаса-да, лекин улар шифокор деган номни кўтарадилар. Тағин аксарида оқ билан қорани бир биридан ажрата олмайдиган ҳуқуқий кўр бўлган судьяларимиз, Ўзбекистон Республикаси номидан ҳукмлар чиқариб, қанчадан-қанча оилаларни бахтиқаро қиладилар ва ҳеч нарса кўрмагандек, тағин бамайлихотир умри гузаронлик қилаверадилар. Булар куни кеча отасининг пулига юрист деган дипломни сотиб олган, Ўзбекистон етиштирган мутахасислардир.\nБу инсонлар хато қилмасликлари лозим дедик. Аммо хато қилиши лозим бўлмаган инсонлар доираси кенгроқ экан шекилли, демократик кўз қарашда бўлганлар ҳам, хато қилмасликлари кераклиги ойдинлашиб бормоқда. Чунки улар ҳам кўпчиликнинг эртанги кунига, ҳаттоки мамлакатнинг эрасини ҳал қилиб юборишлари ҳам мумкин. Фақат эл уларни қўллаб чиқса ва эл улар билан бирга бўлса. Бордию, мана шу сиёсий гуруҳ диктаторлик режимини бошлаб келса-чи? Элнинг ҳолига вой унда. Бунда нафақат мухолиф бўлган гуруҳ, балки уларни қўллаган халқнинг ўзи ҳам хато қилган бўлиб чиқади.\nЙигирма йилдан ортдики, Ўзбекистонда бир яккаҳокимнинг диктатураси ҳукмронлик қилмоқда ва унга мухолиф бўлган сиёсий гуруҳнинг фаолияти ҳам кузатилади. 1991 йилдаги Ўзбекистон Олий Кенгаши Ислом Каримовнинг ҳокимиятга келтириб, мутлақ хато қилганди ва унинг жабрини ҳануз Ўзбекистон аҳли тортиб келмоқда. Унинг бу жабр тортиши ҳали ҳамон тўхтайдиганга ҳам ўхмаяпти. Ким билсин, балки ўша давр депутатлари ҳам “Хато қилдик-эй” деган қўшиқни ижро этишаётгандир, сасларини чиқармай. Ҳа, улар хато қилишганди.\nЛекин хатоликлардан ўзбек мухолифати ҳам холи эмас ва бунга ҳам у ҳақли эмасди. Балки ҳурматли ўқувчида савол туғилар: ўзбек мухолифати нимада хато қилди? Унинг хатоси элдан бир оғиз сўрамаганида. “Эй халойиқ! Сизга демократия ва озодлик керакми ўзи?” – деб бир оғиз сўрамаганида. Ўзбошимчалик билан ватанга демократик эркинликларни тадбиқ этишга киришиб кетиш оқибатида, шу нарса аён бўлмоқдаки, ўзбекларимизга озодлик эмас, балки қайсидир бир раҳбарга хушомад қилиб, керак бўлса унга сажда қилиб яшаш ёқади.\nЎзбек мухолифати, ўзининг сиёсий платформасини қураркан, ўзбекларнинг кейинги йилларда орттирган тафаккуридан келиб, “юмалоқ хатлар ҳақида қонун” қабул қилиш ғоясини ишлаб чиқиши лозим эди. Масалан, ўзбекларимиз бир-бирининг устидан шикоят қилиб, юқорига ариза ёзишни хуш кўради. Илгарилари, Совет даврида имзосиз шикоятлар битилиши ҳам анъанага айланганди. Баъзи бировлар ўз шахсини билдирмаслик учун чап қўлда шикоятларини ёзиб, кимнинг уйини куйдириб юборишарди ҳам. Мана шунақа муаллифи номаълум бўлган шикоят хатларини элда “юмалоқ хат” деб ҳам аташарди.\nДемак, халқимиз миллий тафаккуридан келиб чиқиб, фақат шикоятларни ўқиб ўтириш билан шуғулланадиган махсус вазирлик ташкил этиш ғоясини ҳам кўтариб чиқиш зарурдек. Шунда балки, мухолифат муваффақиятларни қўлга киритса ажаб эмас.\nЭлимиздаги қўрқув дунёнинг бошқа бирор миллат ва элатларда учрамаса керак. Масалан, ҳукумат олдидаги қўрқув. Германиядаги учинчи рейх доҳийси Адольф Гитлер “Қўрқув кишиларда бизга нисбат ҳурматни зўрайтиради” деганди. Адольф Гитлер юз фоиз ҳақ бўлганлигини мана, бизнинг яқин ўтмиш тарихимиз кўрсатиб турибди. Унгача ҳам Сталин даврида бу аксиомага айланиб бўлган эди, лекин бизда яна бир бор исботланди.\nШундан келиб чиқиб, мухолифат хато қилмай, элни ҳозиргидан ҳам кўра қаттиқроқ қўрқувга солиш ғоясини кўтариб чиқса, яхши бўлади. Шунда ўзбекларимиз мухолифатни қўллаб юборади. Акс ҳолда, қандайдир бир ёт тушунча бўлган “демократия”ни байроқ қилиб кўтаришдан фойда йўқ. Мухолифат ҳам хато қилди ва элнинг истагини билмай туриб, унга озодлик ваъда қилди.\nИнтернет саҳифаларидаги ғийбатлар, олди-қочдилар шулардан дарак бермоқда. Ўзбекистон қўрқув ичра яшамоқни истайди ва ўзбеклар бири-бирининг устидан шикоят қилиб яшашни хоҳлайди.\nЎзбекистон Халқ Ҳаракати шундан келиб чиқиб, ўз сиёсий платформасини ўзгартирса қандай бўларкин?


Tashkent City қурилишида энг баланд кранни тошкентлик қиз бошқармоқда\n15:36 / 10.09.2018 61708\nТошкентлик Наргиза Арсланова 3 ойдан буён Tashkent City бизнес марказини бунёд этиш ишларида қатнашмоқда. Қурилишдаги энг баланд кранни бошқараётган қиз, қийинчиликларга қарамай, виждонан меҳнат қилаётганини ҳамкасбларининг у ҳақда билдирган фикрларидан билиб олиш мумкин.\nНаргизанинг айтишича, бу ишда саломатлик муҳим ўрин эгаллайди: қон босими жойида, кўз нурлари ўткир бўлиши ва баландликдан қўрқмаслик талаб этилади. У кранни 125 метр баландликдан туриб бошқаришини ҳисобга олиб, саломатлик борасида айни ҳақиқатни айтаётганига ишонч ҳосил қилиш мумкин. Мутахассислиги бўйича дастурчи бўлишига қарамай, ўзини айнан ушбу соҳада топган маъсулиятли касб эгаси буни Худо томонидан берилган мукофот сифатида билади.\n«Аввалбошида қийинчилик бўлган. Кран бошқаришга ўқиб чиққанимдан сўнг маълум объектларда ёрдамчи вазифасида ишладим ва етарли тажриба тўплагач, менга ҳам бу улкан машина бошқарувини ишониб топшира бошлашди. Тўғри, бу ҳолат кўпчиликка ғалати бўлиб кўриниши мумкин, лекин мен бу касбни танлаганимдан фахрланаман. Ўзимни бахтиёр ҳис этяпман» – дейди Kun.uz мухбирининг саволларига жавоб берган суҳбатдош.\nМаълумот учун, айни пайтда Tashkent City қурилишида 1000 дан зиёд ишчилар меҳнат қилмоқда. Мажмуанинг умумий ҳудуди 800 минг квадрат метрни ташкил этади, умумий қиймати эса 1 млрд доллардан кўпроқ. Лойиҳани 5 йил ичида бунёд этиш режалаштирилган. Ушбу бизнес марказда баландлиги 40 қаватгача бўлган бинолар, беш юлдузли меҳмонхоналар, кўргазма заллари, турар жой комплекслари ва автотураргоҳ ҳудудлари жойлашади.


Бельгия қуйи парламенти ниқобни таъқиқловчи қонун лойиҳасини тасдиқлади - BBC O'zbek\nImage caption Янги қонунга биноан инсоннинг кимлигини яшириб турувчи ҳар қандай кийимни жамоат жойларида кийиб юриш таъқиқланади\nБельгия қуйи парламенти муслима аёлларнинг юзларини бекитиб турадиган ниқобни таъқиқловчи қонун лойиҳасини тасдиқлаган.\nЯнги қонунга биноан инсоннинг кимлигини яшириб турувчи ҳар қандай кийимни жамоат жойларида кийиб юриш таъқиқланади. Ҳеч ким бунга қарши овоз бермаган.\nЭнди қонун лойиҳаси Сенат муҳокамасидан ўтиши керак. У ерда қонун таркибидаги сўзларнинг ифодалаши эътирозларга сабаб бўлиши ҳамда овоз бериш кечикиши мумкинлиги айтилмоқда.\nАммо, агар Сенат ҳам уни дастаклаб овоз берса, Оврўпода илк бор бурқа ёки ниқоб кийиш таъқиқланади.\nЯрим миллион мусулмон аҳолиси бўлган Бельгияда бор-йўғи 30 нафарча аёл ниқоб юзни бекитувчи ҳижоб кияди.\nБи-би-сининг Брюсселдаги мухбирининг хабар қилишича, парламент аъзолари қонун лойиҳасини хавфсизлик нуқтаи назаридан дастаклашган. Яъни, уларга кўра, полиция жамоат жойида юрган шахснинг кимлигини билишга имконли бўлиши керак. Мухбиримизга кўра, баъзи парламент аъзолари ниқоб ёки бурқани аёлларга қарши зулм рамзи сифатида таърифлашган.\nПайшанба куни ниқобни ва ё бурқани таъқиқловчи қонун лойиҳаси бўйича парламентнинг 134 аъзоси овоз берган. Икки киши жараёнда иштирок эта олмаган. Қонун қарийб бир овозда дастакланган.\nЭнди қонун лойиҳаси Сенат муҳокамасидан ҳам тўсиқларсиз ўтиши кутилмоқда. Илк хабарларга кўра, у июн ёки июл ойларига келиб кучга киради. Агар шундай бўладиган бўлса, Бельгия ниқоб ва бурқани таъқиқлаган Оврўподаги илк мамлакат бўлади.\nАммо, Сенатдаги Либераллар ва Насроний Демократлар қонун таркибида қўлланилган ибораларни савол остига олишларини айтишмоқда.\nШу боис ва ё агар парламент тарқатилиб, сайловлар чақириладиган бўлса, ниқоб ёки бурқани таъқиқлашга оид қонуннинг кучга кириши кечикади. Бельгия ҳукумати ўтган ҳафта қулаганди.\nБельгиядаги мусулмонлар ташкилотининг раҳбари янги қонунни танқид қилиб чиққан. Унга кўра, янги қонун бурқа ёпинувчи аёлларни уйларидан чиқа олмайдиган қилиб қўйиши мумкин.\nХалқаро Амнести Ташкилоти мазкур таъқиқни "хатарли оқибатлар"га етаклаши эҳтимолидан огоҳлантирган.\nИнсон ҳуқуқларини ҳимоя қилиш ташкилоти чиқарган баёнотда таъқиқ "бурқа ёки ниқоб ёпинувчи аёлларнинг ўз шахслари ва диний эътиқодларини ифодалаш эркинлигининг бузилиши" дея таърифланган.\nҚонунни бузганларга 15-25 евро миқдорида жарима солинади ёки 7 кун қамоқ жазоси берилиши мумкин.\nФранция ҳукумати бурқага оид қонун лойиҳасини ишлаб чиқишга қарор қилган\nБельгия парламент қўмитаси бурқани тақиқлаш учун овоз берди, хўш, бунинг сабаби нимада?


“Сенсорика” барча-барчани Наврўз билан қутлайди! » Sensorika - Интернет центр города Навои, Узбекистан – sensorika.uz\nSensorika » Новости Навои » “Сенсорика” барча-барчани Наврўз билан қутлайди!\n20-03-2015, 19:53 - Admin-1 - Новости Навои\n«Сенсорика” жамоаси барча-барча юртдошларимизни, Сиз азиз мухлисларимизни, ўзбек халқининг кўп асрлик тарихидаги миллий ва муътабар байрами Наврўз айёми билан самимий қутлайди.\nЮртимизга фасллар келинчаги баҳор билан Наврўзи олам кириб келди. Наврўз - баҳор ва гўзаллик , ёшариш ва янгиланиш байрами. Наврўз – уйғониш ва гўзаллик айёми, бутун оламнинг, борлиқ, рўйи заминнинг тириклик саодати, меҳру муруввату эзгуликка юз тутиш палласи.\nЁки муҳтарам юртбошимиз Ислом Абдуғаниевич Каримов таъбири билан айтадиган бўлсак, «Наврўз ҳаёт абадийлигининг, табиатнинг устувор қудрати ва чексиз саҳоватининг, шу билан бирга бизнинг неча минг йиллик миллий қиёфамизнинг, урф-одатларимизнинг мангулик ифодаси тасдиғидир».\nБу йилги Наврўз ҳам тинчлик-омонликнинг, осмонимиз мусаффолигининг яна бир ёрқин тимсоли сифатида кириб келаяпти. Барчамиз учун катта шодиёна кун, Наврўз миллий байрамимиз билан барчангизни яна бир қутлаб, Сизларга соғлик, оилаларингизга хотиржамлик, юртимизга эса тинчлик, ризқ-рўз, қут-баърака тилаб, ҳамма эзгу тилакларингизни рўёбга чиқишига тилак билдириб қоламиз.\nШеърият мулкининг султони Алишер Навоий бобомиз айтганларидек, "Ҳар тунинг қадр ўлибон, Ҳар кунинг ўлсун Наврўз!”\nНаврўз шукуҳи навоийлик болажонлар қувончида!


Прокурор ва мелисалар даромадлари борасида мажбурий декларация тўлдиришади, уларнинг кўпчилиги қамалади - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:21 - Прокурор ва мелисалар даромадлари борасида мажбурий декларация тўлдиришади, уларнинг кўпчилиги қамалади\nБош прокуратура расмийси Баҳром Қобил бугун қатор оммавий ахборот восиаларида яқин муддатда милиция ва прокуратура ходимларига даромадлари ҳамда мулклари тўғрисида солиқ декларацияси топшириш мажбурияти юкланиши ҳақида хабар қилди. Унга кўра, коррупцияга қарши давлат дастури ва Ҳаракатлар стратегиясига биноан ишлаб чиқилаётган янги қонунда ҳуқуқ-тартибот идоралари ходимларининг солиқ декларацияси топшириши жорий этилади.\nМаҳаллий нашрларга кўра, мазкур қонун қабул қилинса, давлат идоралари раҳбарларининг солиқ декларациялари сир тутилмайди ва матбуотда эълон қилинади. Оддий ходимлар эса қонунда белгиланган умумий тартибда солиқ декларация топширишади.\n“Ҳаракат”нинг фикрича, прокурор ва мелисаларнинг расмий даромдлари очиқланса ва улар қандай\tҳаёт кечираётганлари билан солиштирилса, уларнинг кўпчилиги устидан жиноий очилади ва асосли равишда қамоққа жўнатилади. Чунки, Ўзбекистонимизда прокурор ва мелисаларнинг кўпчилиги пораҳўрлик эвазига яшаётганлари шундоғам ҳаммага маълум.


Қайси сабзавотларни пиширилган ҳолда ейиш фойдалироқ?\nСабзи кўз учун фойдали эканлиги кўпчиликка маълум — ҳамма гап унинг таркибидаги унга ёрқин тўқ сариқ ранг берувчи бета-каротинда. Бета-каротин организмга тушиши билан кўриш қобилияти, тери ва иммун тизими учун зарур бўлган А витаминига айланади.\nАгар сиз фақат янги помидорларни истеъмол қилиш билангина чеклансангиз, унда сиз бу «сабзавотли» мевадаги ликопен антиоксидантининг фақат 4 фоизинигина олган бўласиз. Ҳароратли ишлов бериш ҳужайраларнинг мустаҳкам деворларини «синдириш»га ва шу орқали ликопенни сингдириш учун енгилроқ қилишга имкон беради.\nИсмалоқни пишириш унинг таркибидаги фолатни ёки унинг ҳазм бўлишини оширмайди. Лекин исмалоқ буғда пиширилганда унинг катталиги фарқли равишда кичраяди, бу эса фойдали сабзавотни ва шунга мувофиқ фолатни ҳам кўпроқ ейишга имкон беради.\nБу нозик яшил барглар — саратонга қарши А, C ва E витаминлари ва фолатнинг ҳақиқий манбалари ҳисобланади. Лекин ҳужайраларнинг мустаҳкам «деворлари» бу муҳим элементларнинг организмда ҳазм бўлиш жараёнини қийинлаштиради. Пишириш кўп миқдордаги витаминлар ва фолатларнинг ажралиб чиқишига имкон беради.\nОшқовоқ ҳам сабзи сингари иссиқлик ёрдамида ишлов берилгандан кейин яхши сингдириладиган бета-каротиннинг катта захирасига эга. Ошқовоқдан тайёрланган пюре — соғлиқ учун фойдалилик жиҳатидан ҳақиқий чемпион ҳисобланади!


Сир очилди: Самарқанд нонининг хамири муздек сувда тайёрланади\nЭнг-энг / Юртимизда A A A\nСамарқанд ҳақида гап кетганда, аввало, унинг тарихий обидалари, муқаддас қадамжолари, бетакрор табиати ва албатта, оламга машҳур нони тилга олинади. Самарқанд нонининг таърифу тавсифи ҳақида турли фикрлар айтилган. Уни бошқа жойда тайёрлаб бўлмаслиги, ўзига хос сири борлиги тўғрисидаги фикрларни кўп эшитганмиз. Қизиқ, асли ҳақиқат қандай?\nУшбу саволга жавоб топиш мақсадида Самарқанд шаҳрининг Галаосиё маҳалласида бўлдик. Мазкур маҳалла аҳлининг кўпчилиги новвойлик билан шуғулланади. Шу боис ҳақиқий Самарқанд нони деб эътироф этиладиган вазни 1,5 – 2 килограмм тош босадиган нонлар “Галаосиё нони” деб юритилади.\nСамарқанд нонининг тайёрланиш сирлари ҳақида билиш учун маҳаллада истиқомат қилувчи уста новвойлардан бири Орзиқул Зоҳидовнинг иш фаолиятини кузатдик. Асли мутахассислиги қурувчи-муҳандис бўлса-да, авлоддан-авлодга ўтиб келаётган новвойлик касбини муносиб давом эттириб келаётган Орзиқул акадан юқоридаги саволларга жавоб олишга ҳаракат қилдик.\n-Самарқанд нонини тайёрлашнинг ҳеч қандай сири йўқ, - дейди новвой. – Фақат меҳр кифоя. Ҳар қандай ишга, ҳар қандай нарса-буюмни тайёрлашда қунт билан, меҳр билан ишланса, у мукаммал бўлади. Бошқа жойда ҳам худди шундай нон тайёрлаш мумкин. Баъзилар хамир тайёрлашнинг сири бор, ҳудуднинг суви ва ҳавоси ҳам ўзгача деган фикрларни айтишади. Аслида хамир тайёрланадиган жой ва унинг ҳароратига эътибор қилиш лозим. Хамир тайёрланадиган жой алоҳида бўлиши, унинг ҳарорати доим бир хил — 25 даражада сақланиши керак. Агар хона ҳарорати тушса ёки кўтарилса, ноннинг сифатига таъсир қилади. Бир хил ҳароратда тайёрланган хамир то тандирга киргунча ўша жойда ишлов берилади. Хамир доим муздек сувда тайёрланади. Бир неча бор қўлда ишлов бериб, тиндирилади. Қачон хамир меъёрига етса ундан кейин шакл берилиб, ясалади. Бунинг учун 12-14 соатча вақт талаб этилади. Тандирни тайёрлашнинг ҳам тартиби бор. Ўтинга қизитилган тандир билан алоҳида тиллашиш керак. Тандирнинг нонни қабул қилишга тайёрлиги новвойнинг юзида акс этади. Белгиланган меъёрга келган тандирга нон тартиб билан жойлаштирилади. Бир тандирда 40 та нон ёпамиз. Тандирда нон ярим соатда пишиб тайёр бўлади. Нон бир хил қизариб пишиши учун тандир ҳароратини меъёрда ушлаш, зарур пайтда сув бериб туриш лозим. Баъзан шаҳримизда ўтказиладиган нуфузли тадбирларда нон тайёрлашга тўғри келади. Жойида бориб тайёрлаган нонларимиз ўхшамай қолган пайтлар ҳам бўлади. Кўпчилик буни жой ўзгаргани билан изоҳлайди. Аслида юқорида айтганимдек, нон тайёрлаш учун у ерда белгиланган тартиб-қоидани амалга ошириш имкони йўқлигида. Бунинг бошқа сири йўқ.\n63 ёшли новвой Орзиқул Зоҳидов бу касбни онасидан ўрганган. Онаси 40 йил ушбу касб билан шуғулланган. Орзиқул ака ҳам бугун ўз касбини фарзандларига ўргатиб, авлоддан-авлодга ўтаётган қадимий касб давомийлигини таъминламоқда.\n-Ўз соҳам бўйича ҳам 20 йил турли вазифаларда ишладим. Аммо кўз очиб ўрганган касбимизга меҳр устунлик қилди. Шунинг учун фарзандларимга ҳам ўргатдим. Уч ўғил, бир қизим бор. Улар ҳам ўз хонадонларида ушбу касб орқасидан ҳалол ризқ топиб, тинч-тотув ҳаёт кечирмоқда. Кичик ўғлим мен билан бирга. Кунига 80 та нон тайёрлаб, бозорга чиқарамиз. Шунинг орқасида рўзғоримиз бут, уйдагиларнинг ҳаммаси иш билан банд. Эрта тонгдан иссиқ нонни ҳамшаҳарларимиз дастурхонига, меҳмонларга тортиқ қилишдан ўзимиз ҳам хурсанд бўламиз. Айниқса, хорижлик меҳмонларнинг нонимизга ҳайрат билан боқишини кўрганимизда оддий меҳнатимиз билан уларни лол қолдираётганимиздан фахрланамиз.\nКиритилди: 15:39 25.06.2019. Ўқилди: 3358 марта. Фикрлар сони: 0 та.


98 ёшли жуфтлик ўз никоҳ тўйлари суратларини қайта тасвирлантиришди\n21:57 / 03.12.2015\nХитойнинг Чунцин шаҳрида эр-хотинлар Цао Юэхуа ва Ван Дэи орадан 70 йил ўтиб, ўз никоҳ тўйларининг суратини қайта тасвирлашди. Жуфтлик 1945 йилнинг 24 ноябрь куни оила қуришган, мамлакатнинг жануби-ғарбидаги хиёбонга йўл олди. Бу ҳақда Mashable хабар бермоқда.\nНашрнинг маълум қилишича, 98 яшар жуфтлик 1943 йилда университет балида танишиб қолган. Қайта суратга олиш ишларида уларга фарзандлари кўмаклашди. Тўрт нафар фарзандлари орасидан энг ёши бўлмиш 60 яшар Цао Панпэй ота-онасига тўй либослари, гуллар ва байрам ташкилий ишларида бош-қош бўлди.\n“Улар узоқ бирга бўлишди, аммо шунга қарамай муҳаббатлари бир лаҳза сўнгани йўқ. Маданий инқилоб даврида отам фронтга йўл олди. Қийинчиликларга қарамай, улар бир-бирларини қўллаб-қувватлаб келишди. Ёшлари туфайли улар ҳаётларидаги кўп нарсаларни эслай олишмайди, аммо уруш вақтида бир-бирларига ёзган шеърларини бизга ўқиб беришади”, — деди Панпэй.


АҚШ Адлия вазирлиги Йель, Калифорния ва Стэнфорд университетларига киргизиб қўйиш бўйича йирик коррупциявий схема аниқланганини маълум қилди. Бу борада 50 нафар кишига айблов қўйилган. Уларнинг ичида Фелисити Хаффман, Лори Лафлин каби машҳур актрисалар ҳам бор, деб ёзади Meduza.\nОТМларга кириш учун абитуриентларни тайёрлайдиган компания ҳамда хайрия ташкилоти раҳбари Уильям Сингер мазкур коррупциявий схема марказидан жой олган. Ота-оналар унга хайрия-эҳсон кўринишида пора беришган. Айблов ҳужжатига кўра, Сингер айбини тан олган ва ўзи билан бирга ишлаган ҳамда унга ёрдам берганларга қарши кўрсатма берган.\nХизмат лардан бири SAT ва ACT тестларини топширишда қаллоблик қилиш билан боғлиқ. Маълумот учун, ушбу тест натижалари Америка олий ўқув юртларида талабаларни саралашда инобатга олинади. Ушбу хизмат учун ота-оналар 15 мингдан 75 минг долларгача тўлаган.\nСингернинг режаси бўйича, таълим олишдаги қийинчиликлар баҳонаси билан уларнинг фарзандлари имтиҳонлари кечиктирилган. Кейин улар маъмурлари Сингерга таниш бўлган Техас ёки Калифорниядаги мактаблардан бирини танлашган. Схеманинг яна бир иштирокчиси эса имтиҳон куни ё тўғри жавобларни бериб турган ёки тестдаги хатоларни тўғрилаб берган ёхуд ўзи абитуриентлар учун тест топширган.\nАйни шу схемада санъаткор Фелисити Хаффман ҳам иштирок этган. 2017 йилда Сингер 15 минг доллар эвазига актрисанинг қизига имтиҳондан яхши натижа олиш учун ёрдам берган. Лос-Анжелес суди Хаффманга 250 минг доллар гаров пул тайинлади.\nСингер, шунингдек, ОТМ мураббийлари билан келишиб ўқишга киришни ҳам кафолатлаган. Мураббийлар пора эвазига болаларни уларнинг реал муваффақиятлари бўлса-бўлмаса, спортчи сифатида йиққан. Сингер ташкилоти ходимлари эса ўсмирларнинг спортдаги натижалари ҳақида сохта маълумотлар, жумладан, худдики, спорт билан шуғулланаётгани акс этган фотосуратларни тайёрлашган.\nБаъзан саҳна кўринишларини ота-оналарнинг ўзлари ҳам қилишган. Масалан, актриса Лори Лафлин ва унинг турмуш ўртоғи Моссимо Жанулли. 2016-2017 йилларда актрисанинг қизини Жанубий Калифорниядаги университет эшкак эшиш бўйича жамоаси аъзоси сифатида қабул қилишади. Ваҳолонки, бу қиз мазкур спорт тури билан умуман шуғулланмаган.\nОила соҳиблари эса фарзандининг эшкак эшиш тренажёридаги суратларини жўнатганлар. Ўқишга кириш учун эса Сингерга 500 минг доллар қуртдек санаб берилган.\nТекширув маълумотларига кўра, болалар кўпинча фирибгарлик ортидан ўқишга киришганини билишмаган. Шунинг учун уларнинг бирортасига ҳам айблов қўйилмади. Адлия вазирлиги ушбу талабаларнинг келгуси тақдирини ОТМларнинг ўзлари ҳал этишини билдирган.\nКиритилди: 10:47 15.03.2019. Ўқилди: 909 марта. Фикрлар сони: 0 та.


Туркия ватандошлари учун виза тартиби соддалаштирилиши ишбилармонлик ва сайёҳликни кенгайтиради | www.ziyouz.uz\nБош саҳифа ЯнгиликларТуркия ватандошлари учун виза тартиби соддалаштирилиши ишбилармонлик ва сайёҳликни кенгайтиради\nЎзбекистон Туркия ватандошлари учун виза тартибини соддалаштирди. Эндиликда Ўзбекистонга ишбилармонлик ёки туристик мақсадда ташриф буюрувчи Туркия ватандошлари учун виза уч кун ичида расмийлаштирилади. Бу борада Ўзбекистон Президенти Шавкат Мирзиёев 21 октябрь куни қарор қабул қилган. Мазкур ҳужжат Ўзбекистоннинг Туркия билан сиёсий, савдо-иқтисодий, илмий-техник ва маданий ҳамкорлигини жадаллаштиришга қаратилган.\nЯнги тартибга кўра, Ўзбекистонга ишбилармонлик мақсадида ташриф буюрувчи Туркия ватандошларига бир йилгача муддатдаги кўп марталик визалар уч иш куни давомида (ҳужжатлар қабул қилинган кун ҳисобга олинмаганда) Ўзбекистоннинг хориждаги муассасалари томонидан расмийлаштирилади. Шу тариқа Ўзбекистондаги юридик шахсларнинг таклифнома юборишни сўраб мурожаат қилиш талаби бекор қилинди.\nЎзбекистонга сайёҳ сифатида ташриф буюрувчи Туркия ватандошларига бир ойгача муддатдаги визалар ҳам уч иш куни давомида расмийлаштирилади. Бу борада ҳам сайёҳлик ташкилотлари таклифномаларни тақдим этиш талаби бекор қилинди.\nТуркия 2007 йилда Ўзбекистон билан виза тартибини бекор қилган бўлиб, Ўзбекистон фуқаролари ушбу мамлакатда 30 кун давомида виза расмийлаштирмасдан юриш ҳуқуқига эга.\nРасмий Анқара Ўзбекистон ҳам Туркия ватандошлари учун виза талабини бекор қилишини эслатиб келаётган эди. Хусусан, Туркия Ташқи ишлар вазири Мавлут Човушўғли ўтган йил ноябрда Ўзбекистонга сафари арафасида ўтказилган матбуот анжуманида иккиёқлама визасиз тартиб ўзаро ҳамкорликка ижобий таъсир кўрсатишини таъкидлаган.\nМутахассисларга кўра, Туркия ватандошларига виза тартибининг соддалаштирилиши биринчи навбатда савдо-иқтисодий муносабатларнинг кенгайиши, ишбилармонликнинг ривожланишига хизмат қилади. Айни вақтда юртимизда Туркиянинг 500 га яқин фирма ва компанияси фаолият юритмоқда. Тўқимачилик, қурилиш, меҳмонхона бизнеси, фармацевтика ва хизмат кўрсатиш каби соҳаларда фаолият юритаётган турк ширкатларида 50 мингга яқин ишчи ўрни яратилган. Виза тартибининг соддалаштирилиши эса Ўзбекистонда Туркия компаниялари сони ошишига олиб келади.\nСўнгги янгиликларга кўра, Тошкент марказидаги 80 гектар майдонни эгаллайдиган Tashkent City халқаро ишбилармонлик марказини ҳам Туркиянинг Tabanlıoğlu Architects компанияси меъморлари бунёд этади.\nВиза тартибининг соддалаштирилиши ўзаро сайёҳлар алмашувини кенгайтиришга ҳам хизмат қилади. Аввал хабар берганимиздек, жорий йил 13 сентябрь куни Ўзбекистон туризмни ривожлантириш давлат қўмитаси раиси Азиз Абдуҳакимов ва Туркия маданият ва туризм вазири Нуман Куртулмуш Хитойнинг Чэнду шаҳрида, БМТ Жаҳон сайёҳлик ташкилоти анжумани доирасида учрашган. Музокараларда жорий йил ноябрда Туризм бўйича ўзбек-турк қўшма комиссияси таъсис этилиши маълум қилинган.\nУмуман, Туркия раҳбарияти Ўзбекистоннинг туризм бўйича имкониятларини юқори баҳолайди. Жумладан, Президент Ражаб Тоййиб Эрдўғон 2016 йил декабрда Йилдирим Боязид университети талабалари билан учрашувда туркиялик талабаларнинг Бухоро ва Самарқандга саёҳатини уюштиришни таклиф этган эди.\n2016 йил 18 ноябрь куни Самарқандда бўлган Ражаб Тоййиб Эрдўғон Имом Бухорий, Имом Мотуридий мақбаралари, Гўри Мир қадамжоси, Мирзо Улуғбек, Шердор, Тиллакори мадрасаларини зиёрат қилган эди. Ушбу сафардан мутаассир бўлган давлат раҳбари Бухорони Бурсадан, Самарқандни Кўнё ва Истанбулдан айро тасаввур этиб бўлмайди деган хулосага келган.\n“Бухоро ва Самарқандни зиёрат қилиб, бу шаҳарларнинг ҳар бир гўшасидаги санъат асарларига мафтун бўлмасликнинг, ҳайрон қолмасликнинг иложи йўқ. Бу жиҳатдан, Бухорони Бурсадан, Самарқандни Истанбул ва Кўнёдан айро тасаввур қилиб бўлмайди. Мен ушбу университетимиз ректорига қулай фурсатда ўша шаҳарларга талабаларимизнинг саёҳатини уюштиришни таклиф этаман”, – деган эди Ражаб Тоййиб Эрдўғон талабалар билан учрашувда.\nТуркия ватандошлари учун виза тартибини соддалаштириш тўғрисидаги қарор Ўзбекистон Президенти Шавкат Мирзиёевнинг Туркияга сафари арафасида чиқарилгани рамзий маънога эга. Туркия иқтисодиёт вазирлиги хабарига кўра, Ўзбекистон етакчиси Шавкат Мирзиёевнинг 25-27 октябрь кунлари давом этадиган ташрифи Президент Ражаб Тоййиб Эрдўғон таклифига кўра амалга оширилмоқда.\n← Аввалги Аввалги Илоннинг иши заҳар солмоқ\nКейинги → Кейинги: Нодирабегим Иброҳимова. Ёмғир остида (ҳикоя)


2017 йилнинг энг яхши 10 тўпурари / CHAMPIONAT.asia\n17:55Breaking: ПФЛга янги раҳбар тайинланди 28 17:55"Барселона" президенти Гризманн ҳақида: "Ҳеч қанака музокаралар йўқ" 3 17:23Феликс бугун "Атлетико" билан шартнома имзолаши мумкин. У Мадридга учиб келди 4 17:06Қатар нега бунчалик кучли эканини билмайсизми? Унда бу мақолани ўқинг 20 16:50Марадона: "Ҳатто Тонга ҳам Аргентинани ютиши мумкин" 15 16:16"Арсенал" футболчи харид қилишга яқин 4 16:15Olamsport: Юлдуз Усмонова, Ғуломжон Ёқубов, "Ринг гёрлс" ҳамда "Тўнлар муборак" маросимидан ГАЛЕРЕЯ 2 16:07Суперлига 12-тури доирасида “Биз гиёҳвандликка қаршимиз” акцияси ўтказилади 4 15:45"Реал" эртага Родригони таништиради 11 15:28Маъруфхон Муродов: “Мухлислар Суперлига йўлланмасини кутмоқда” 2 15:25ОФК президенти Равшан Эрматовга қўнғироқ қилди 30 15:10Breaking: Бугун соат 18:00да ПФЛда йиғилиш бўлиши кутилмоқда 75 15:08Радамель Фалькао: "Кавани қаерга бормасин, кўплаб голлар уради" 1 14:16Olamsport: Нурмагомедов - Фергюсон жанги бўлиши мумкин, оғир атлетикачиларимиз йиғинга йўл олишди 0 14:04Футзал. U-20 Осиё чемпионатида чорак финалчилар маълум 2\n2017 йилнинг энг яхши 10 тўпурари\n05 янв 2018 15:27\nТеглар : Чиро ИммобилеЛионель МессиПьер-Эмерик ОбамеянгКриштиану РоналдуХарри КейнЭдинсон КаваниРомелу ЛукакуБас ДостРичмонд Боачи\nМадриднинг "Реал" клуби ҳужумчиси Криштиану Роналду ушбу рўйхатда кучли учликдан жой олмади. Лекин бу ягона сюрприз эмас.\nСайтимиз ўқувчиларига 2017 йилда энг яхши натижаларни қайд этган топ-10 ҳужумчиларни тақдим этамиз.\n10. Ромелу Лукаку - 58 ўйинда 40 гол\nБелгиялик футболчи Мерсисайднинг "Ливерпуль" жамоасига кўп гол урган. Лукаку топ жамоалар дарвозасига қачон гол уришини кўпчилик кутмоқда.\n9. Чиро Иммобиле - 55 ўйин 41 гол\nСимоне Инзаги қўл остида Иммобиле ўзини яхши тарафлама кўрсата олди. Иммобиле фаолиятида энг яхши мавсумни ўтказди. Агарда Чиро мана шу спорт формасини сақлаб қола олса келаси йил бундан ҳам яхшироқ натижалар кўрсатиш мумкин.\n8. Бас дост - 52 ўйин 42 гол\n28 ёшли Бас Дост Европада баҳолаба бўлмайдиган футболчилардан бири. Бас Гурмания, Голландия чемпионатларида мунтазам равишда гол уриб келган. Португалияда эса уни тўхтатишни иложи бўлмаяпти.\n7. Ричмонд Боачи - 51 ўйин 42 гол\nРичмонд Боачи Италиянинг "Женоа" клубида йўқолиб қолган бўлсада Болқонда фойдаси тегмоқда.\n6. Пьер-Эмерик Обамеянг - 51 ўйин 43 гол\nГабонлик футболчи "Боруссия Дортмунд" сафида янада ажойиб ўйин кўрсатмоқда. Обамеянг ва Левандовски Бундеслигада Месси ва Роналду рақобатини немецча талқинини намойиш этишди. Яқинда Обамеянг жамоаси билан шартномасини узайтирди ва яна Левандовскини энг яхши тўпурарлар пойгасида ортда қолдирмоқчи.\n5. Эдинсон Кавани - 62 ўйин 53 гол\nПарижда Ибрагимович ҳукмронлик қилган пайтда Эдинсонга иккинчи ҳужумчи ролида кўриниш беришга тўғри келди. Кавани "Наполи"да учрагн голларига қараганда ПСЖ сафида рақиблар дарвозасига кўп гол урмоқда. Хаттоки Ибрагимовичдан ҳам кўпроқ гол урмоқда. Ҳозирга келиб Кавани янги кучли учлик ҳужумчилардан бирига айланган.\n4. Криштиану Роналду - 60 ўйинда 53 гол\nМадриднинг "Реал" клуби ҳужумчиси Криштиану Роналду баҳорда Испания чемпионатида йўқолиб қолди, аммо ЕЧЛ ва терма жамоа сафида мунтазам равишда рақиблар дарвозасини ишғол қилди.\n3. Роберт Левандовски - 55 ўйин 53 гол\n2017 йили Роберт Левандовски "Бавария"нинг асосий юлдуз ҳужумчилари орасидан жой олди.\n2. Лионель Месси - 64 ўйин 54 гол\nЛионель Месси 2017 йилни ажойиб Эл-классико билан якунлади.\n1. Харри Кейн - 52 ўйин 56 гол\nТўпурарлар рўйхатида Месси ва Роналдуни ҳеч ким ортда қолдирмаган эди. Кейн бир вақтнинг ўзида иккисини ҳам ортда қолдирди. Айтишларичи Харри ажойиб йилни ўтказган. Кейн энг яхши ва ажойиб натижани қайд этди.\nРадамель Фалькао: "Кавани қаерга бормасин, кўплаб голлар уради" 1\nУругвай - Эквадор 4:0 1\nМЮ Лукаку бўйича "Интер" таклфини рад этди 4\nОмар Момани карикатураси: Месси "Барселона"да энг яхши футболчи бўлиши мумкин, лекин Копа Америкада эмас 26\nМесси термада жуда ёмон натижа қайд этмоқда 30\nСкалони: "Майдон ҳолати ачинарли эди" 15\nМесси мағлубиятга изоҳ берди 46


17:51 / 13.07.2017 3020 pdf Ўқиш режими + -\n947. Бурайда розияллоҳу анҳудан ривоят қилинади:\n«Мўмин пешона тери билан ўлади», дедилар».\nТермизий, Насаий ва Аҳмад ривоят қилганлар.\nШарҳ: Яъни, ўлим шиддатидан ва Роббидан ўзига берилган башоратлардан хижолат бўлганидан мўминнинг пешонаси терлаб кетар экан.\n948. Абдуллоҳ розияллоҳу анҳудан ривоят қилинади:\n«Мўминнинг жони (тер) томчиси билан чиқади. Эшакнинг ўлимига ўхшаш ўлимни ёқтирмайман», дедилар.\n«Эшакнинг ўлими нима?» дейилди.\n«Тўсатдан ўлиш», дедилар».\n«Тўсатдан ўлиш ғазабла олишдир», дейилган.\nШарҳ: Ушбу ҳадиси шарифдан мўмин кишининг ўлими олдидан уни ҳис қилиб, жисмида баъзи бир тер чиқишига ўхшаш аломатлар пайдо бўлиб, сўнгра жон таслим қилиши яхшилик аломати эканлиги билинади.\nУламоларимиз бу ҳақдаги маълумотларни жамлаганларидан сўнг қилган мулоҳазаларига қараганда, ўлимдан олдин беморлик тортган афзал экан. Чунки бемор бўлган одам тавба қилади, ўлимига тайёргарлик кўради, васият қилади ва ҳоказолар.\nҲадиси шарифда тўсатдан бўладиган ўлимнинг эшакнинг ўлимига ўхшатилиши кофир шахсга нисбатан айтилган гапдир.\nБу маънони имом Ибн Абу Шайба ривоят қилган қуйидаги ҳадиси шарифдан билиб оламиз:\n«Тўсатдан ўлиш мўмин учун роҳатдир, фожир учун ғазабдир».\nАллоҳ таоло мўмин ҳолимизда ўлишни барчамизга насиб этсин. Омин!\n949. Абдуллоҳ ибн Амр розияллоҳу анҳудан ривоят қилинади:\n«Қайси бир мўмин Жумъа куни ёки Жумъа кечасида ўлса, Аллоҳ уни албатта, қабр фитнасидан сақлайди», дедилар».\nШарҳ: Ушбу ҳадисдаги маънодан ҳам Жумъа кунининг фазли қанчалар улуғ эканлигини билиб олсак бўлади. Шу билан бирга, одам бу дунёда нима қилса қилиб, Жумъа куни ўлиш насиб этса, унинг иши тўғриланиб кетаверар экан-да, деган нотўғри фикр туғилмаслиги лозим.\nАввало бунга ўхшаш ҳадиси шарифларда тақводор мўмин бандалар кўзда тутилган бўлади. Чунки Жумъа куни сон-саноқсиз кофиру дийнсизлар ҳам ўладилар.\nИккинчидан, уламоларимиз «Ушбу ҳадиси шарифдагига ўхшаш енгилликлар фақат Жумъа куни ўтгунича, вақтинчаликка бўлади», деганлар. Нима бўлганида ҳам мўмин банда учун Жумъа куни ўлиш яхши экан.\nАллоҳ бизга ҳам шундай кунлардан насиб этсин.\n950. Абу Ҳурайра розияллоҳу анҳудан ривоят қилинади:\nШарҳ: Пайғамбаримиз соллаллоҳу алайҳи васаллам, ҳазрати Абу Бакр Сиддиқ ва ҳазрати Умарлар олтмиш уч ёшларида вафот этганлар.\n17:45 / 13.07.2017 2140\n17:55 / 13.07.2017 2326\n1083 23:55 / 02.12.2016\n1142 21:41 / 01.12.2016\n1554 19:37 / 27.07.2017\n2262 16:26 / 09.11.2017


Браво»чи Шаҳлодан журъатли қадам: «Кимни духи етади, шунақа расм тушишга?» (Фотолар) - 2 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nСреда, 23.10.2019, 20:41\nГлавная » 2019 » Октябрь » 2 » Браво»чи Шаҳлодан журъатли қадам: «Кимни духи етади, шунақа расм тушишга?» (Фотолар)\n— Кимни духи етади, шунақа расм тушишга? Туша олсайлар, мани белгиланглар. Ўз саҳифамга қўяман!\nҲозирча бундай ишга ҳеч ким журъат қила олмаяпти, шекилли.


ҚҚC билaн бoғлиқ мyaммo бop! — Huquq\nHome / / ҚҚC билaн бoғлиқ мyaммo бop!\n29.05.2020\t, Муносабат 63\nТаҳририятимизга солиқ идорасидан қўнғироқ бўлди. Солиқ ходими ўтган ой бўйича таҳририят ишлаб чиқарган маҳсулоти учун қўшилган қиймат солиғини (ҚҚС) тўлаши кераклигини айтди.\nБиз жорий йилда таҳририят ҚҚСни тўласа, йил охирига бориб моддий томондан қийналиб қолишини тушунтирдик. Солиқ хизмати ходими эса ҚҚСнинг бизга умуман оғирлиги тушмаслиги, чунки қўшилган қиймат солиғи истеъмолчидан олинишини қисқача тушунтирди ва бу билан бизни тинчлантирган бўлди. «Яшанг» деб юбордик ва гапини яна бир бор тасдиқлатиб олиш учун «чинданми?» деб сўрадик, у ҳеч иккиланмай «албатта» деди. Ҳақиқатан ҳам қонунда шундай, қўшилган қиймат солиғи билвосита солиқ ҳисобланиб, унинг ҳақиқий юки маҳсулотни ишлаб чиқарувчига эмас, балки шу маҳсулотнинг охирги истеъмолчисига тўғри келади, чунки бу солиқ маҳсулот қийматига киритилиб, харидор томонидан тўлаб берилади.\nШундай экан, унда жорий йилда таҳририятлар билан ҚҚС ўртасидаги муаммо нимада?..\nАйнан шу муаммо ҳақида газетамизнинг 2020 йил 12 март сонида ҳам «ҚҚС босма нашрлар фаолиятига қандай таъсир қилади?» сарлавҳали мақола эълон қилиниб, унда ҚҚСнинг босма маҳсулотларга иқтисодий таъсири ҳақида фикр юритилган эди.\nҲаммага маълумки, таҳририятлар келгуси йил учун обунани бир йил аввал, сентябрдан декабргача бўлган вақт оралиғида ташкиллаштиради. Шунга асосан 2020 йил учун обуна асосан 2019 йилнинг охирги ойларида уюштирилган. Бу даврда эса эски таҳрирдаги Солиқ кодексида оммавий ахборот воситаларининг даврий босма нашрлари (реклама тусидаги босма нашрлар бундан мустасно) учун имтиёз бор эди. Шунга асосан таҳририятлар обуначидан, яъни истеъмолчидан 2020 йил учун ҚҚСни ундирмаган ҳолда обуна қилган.\nХабарингиз бор, янги таҳрирдаги Солиқ кодекси 2020 йил 1 январдан амал қила бошлади. Хусусан, 1 январдан бошлаб юридик ва жисмоний шахсларни солиққа тортиш тартибида бир қанча ўзгаришлар юз берди. Янги Солиқ кодексида эса юқорида келтириб ўтилган ҚҚС бўйича имтиёзлар ва ставкалар 2020 йил 1 апрелдан бекор қилинди. Бу билан апрель ойидан бошлаб йиллик пул айланмаси 1 млрд. сўмдан ошган даврий босма нашрлар ҳам ҚҚС тўлаши белгиланди.\nШу ерда ҳақли савол туғилади. Бу йил йиллик пул айланмаси 1 млрд. сўмдан ошган таҳририятлар энди ҚҚСни истеъмолчининг ҳисобидан эмас, ўз ҳисобидан тўлайдими?\nЧунки юқорида таъкидлаганимиздек, таҳририятлар асосан обунадан кун кўради. Ижтимоий-сиёсий газеталар деярли сотувга чиқарилмайди. Бу йил учун уюштирилган обуна мавсумида эса таҳририятлар газетанинг таннархини йиллик харажатларидан келиб чиқиб белгилаган ҳолда истеъмолчидан ҚҚСни ундирмаган. Ўйлаб кўринг, ғишт қолипдан кўчиб бўлган, поезд эса аллақачон жўнаб, бир неча бекатдан ўтиб кетган. Афсуски, ушбу тўловни ундиришнинг иложи ҳам йўқ.\nАйни вақтда моддий қийинчиликларни бошдан кечираётган ижтимоий-сиёсий газеталарнинг ҳолатидан хабардор бўлган ҳукумат мазкур соҳага жиддий эътибор қаратмоқда. Хусусан, Вазирлар Маҳкамасининг «Давлат бошқаруви органлари ва маҳаллий давлат ҳокимияти органлари муассислигидаги даврий босма нашрларни қўллаб-қувватлаш ва уларнинг фаолиятини янада ривожлантиришга оид қўшимча чора-тадбирлар тўғрисида»ги қарори лойиҳаси норматив-ҳуқуқий ҳужжатлар лойиҳалари сайтига жамоатчилик муҳокамаси учун жойлаштирилган. Лойиҳадан давлат бошқаруви органлари ва маҳаллий ҳокимиятлар ўз нашрлари таҳририятларини балансидаги биноларга ижара тўловисиз жойлаштириш, эҳтиёж бўлганда ходимларнинг маошларини бюджетдан ташқари жамғармалари ҳисобидан қоплаш, соф фойдани таҳририят ҳисобида қолдириш каби бир қатор муҳим масалалар ўрин олган. Эътибор берган бўлсангиз, ҳукумат қарори лойиҳасидан ўрин олган масалалар асосан босма нашрларни иқтисодий томондан қўллаб-қувватлашга қаратилган. Аммо янги Солиқ кодексини ишлаб чиқишда на Молия вазирлиги, на Давлат солиқ қўмитаси мутасаддилари, қолаверса, халқ вакиллик органи бўлган Олий Мажлис Қонунчилик палатаси депутатлари ҳам бу ҳолатга эътибор беришмагани боис айни вақтда босма нашрлар мазкур ҳолатга дуч келмоқда.\nҲукумат эса уларга ёрдам беришга ҳаракат қилмоқда. Бу ўз-ўзидан икки ўртада тушунмовчиликка сабаб бўлмаяптими?.. Мантиқан олиб қараганимизда, бир томоннинг эътиборсизлиги ортидан вужудга келган муаммога иккинчи томон ечим топишга ҳаракат қилаяпти.\nМамлакатимизда чоп этилаётган турли йўналишдаги газета ва журналлар эгасиз эмас, яъни ҳар бирининг ўз муассиси бор. Суд, маҳаллий ҳокимлик органлари, турли вазирлик ва қўмиталар, сиёсий партиялару уюшмалар, нодавлат-нотижорат ташкилотлар муассислигидаги газета-журналлар узоқ йиллардан бери нашр этилади. Уларда муассиснинг тарихи келажак авлодларга мерос бўлиб қолади.\nХулоса қилиб айтганда, босма нашрларни қийнаётган ҚҚС муаммосига ечим топиш бугунги кунда долзарб бўлиб қолмоқда. Бу йил шу муаммо ҳал этилса, келаси йил обунаси ҚҚСни қўшган ҳолда уюштирилар эди.


Мухторали Иброҳимов ўзи ясаган мебелда\nРоссия ва Ғарбда Макс Ибрагимов деган исм билан танилган Мухторали Иброҳимов МДҲ мебелчи-ишбилармонлари орасида афсоналар қаҳрамонидай машҳур. У Ўзбекистондаги қишлоқда оддий ўзбек деҳқони оиласида туғилиб ўсган.\nҲозирда Иброҳимовнинг Калининград шаҳридаги “Максик” фабрикаси ясаган элита диван ва креслолар Россия, Европа, Осиё мамлакатларида сотилади.\nМосквада бошланган халқаро мебел кўргазмасида, Озодлик Мухторалидан оддий деҳқон боласининг қандай мебел қиролига айлангани ҳақида сўради.\n- Мен туғулганда отам нафақахўр бўлган. Оиламизда саккиз фарзанд эдик. Тўртинчи синфгача Тошкент яқинидаги Бургалик кишлоғида яшаганман. Мен камбағал оилада туғилганман. Менга ота-онам, худо раҳмат қилсин уларни, бирор давлат, бойлик қолдирмаган. Лекин ота-онам менга яхши тарбия беришди.\nМухторали Иброхимовни Россияда кўпчилик Макс сифатида танийди\nБиз камбағал яшаганмиз, акамлар кийган кўйлакни биз ҳам кийиб катта бўлганмиз. Отамни кишлоқда лақаби “Ҳасанбой- ялангоёқ” деб аташарди. Менга “кимни ўғлисан” деб сўраганларга, -“Ҳасанбой- ялангоёқни ўғлиман” деб жавоб бераман.\nШўролар даврида отам мени Тошкентдаги рассомчилик интернатига ўқишга берди. Расм чизиб юрардим. Интернатни тугатиб, рассомчилик билим юртига ўқишга кирганман. Кейин Совет армиясига - ҳарбий денгиз флотига хизматга Калининград шаҳрига юборишди. Хизмат тугагандан кейин, Ўзбекистонга қайтмадим, Калининградда қолиб холодилник агрегат соҳасида ўқишни тугатдим. Яна денгизга чиқадиган кемаларга ишга кирдим, 7 йил денгизда бўлдим, деярли бутун дунёни кезиб чиқдим. Михаил Горбачев ҳокимият тепасига келганида, бизни базамизни тарқатиб юборишди.\nДенгизга чиқиш имкони бўлмаганидан кейин мен Калининградда мебель, интерьер ишини бошлашга қарор қилдим. Ўшанда Ўзбекистонда ўрганган рассомлик касбим менга жуда қўл келди. Интерьерлар қилиб, мебелларни таъмир қилиб юрардим. Чиройли чиқаришга ҳаракат қилардим. Одамларга ишим ёқиб қолди. Кейин буюртмалар кўпая бошлади. Лекин буюртма кўпайганига қарамасдан, мен мебелсозлик, интерьер соҳасида билимим камлигини сездим ва ўқишни давом эттиришга қарор қилдим.\nМухторали Иброҳимов маҳсулотлари\nЎша пайтлар Италия, Франция мебелларини кўриб қойил қолганман. Италияга борганимда дунёдаги таниқли мебелсозлардан бири италиялик Карло Капеллини билан танишдим. У киши менга мебел соҳасида кўп нарсани ўргатди. Карло Капеллини билан Италияда 8 йил бирга ишладим, мебелсозлик соҳасида билим оширдим. Карло Капеллини мен устозим деб биламан.\n- Сиз ясаган мебелнинг бошқа ширкат мебеллардан асосий фарқи нимада? Қандай харидорга мўлжалланган?\n- Биз асосан элитага мўлжалланган, қиммат мебел ясаймиз. Элита мебели ясаш жуда қийин иш. Мен ўтган асрнинг 90-инчи йилларида мебел ясашни бошлаганимда, қўли ўнг усталаримни Италияда ўқитганман. Чунки ўша пайтларда собиқ Совет ҳудудида элита мебели чиқаришни, янги технологиялар қўллашни билганлар кам эди. Европа, жумладан Италияда бундай мебел ясаш технологияларини юз йиллик анъана меҳнат, натижасида қўлга киритишган. Бизни устозларимиз, мактабимиз –бу Италия ва Франция мебелсоз мактаби ҳисобланади. Биз ясаётган мебеллар орасида асосан Италия, Франция, камроқ Британия мебеллари ҳам бор.\nУмуман олганда мебел уйга зеб киритади, яхши мебеллик уйга боргингиз келади. Инсон умрининг қарийб 30 фоизини уйда ўтказар экан. Шунинг учун мебел чиройли бўлса яхши. Бизни касбимиз шу, инсонларга чиройли ҳаёт, комфорт яратишдир. Ҳаётда яхши омадга эришган инсонларга биз чиройли муҳит яратамиз.\n"Максик" компанияси маҳсулотлари дунёнинг кўплаб мамлакатларида сотилади\n- Шогирдлариниз асосан европаликлар экан, ўзбек шогирдларингиз ҳам борми?\nИкки нафар мебелсоз усталарни Ўзбекистондан Калининградга, келтиргандим. Лекин афсус, улардан яхши уста чиқмади. Яхши қўли бор усталар эди, лекин улардан мен ўйлагандек уста чиқмади. Мумкин бола-чақаларидан узоқда бўлгани таъсир қилдими ёки бошқа сабабми, лекин афсус икковлондан яхши уста чиқмади. Профессионал уста бўлиши учун мебелни жуда севиш керак ва мебелни доимо ичида яшаш керак. Унинг ичида киши яшамаса, севмаса яхши уста чиқмайди. Мени қўл остимда италияликлар, хорватлар, руслар, украинлар ишлайди. Мен учун устанинг, умуман инсоннинг миллати муҳим эмас. Қўлидан келса, мебелни яхши кўрса, профессионал бўлса етарли. Усталарни ойликлари яхши, яхши ишлашади.\n-Ўзбекистонда ҳам бизнес юритасизми?\n- Ўзбекистонда дўст-биродарларим бор. Ўзбекистонда мебел магазини очганмиз. Иш кетяпти, ўзбек бойваччалари мебелимизни олишяпти. Бундан ташқари дўконларимиз кўшни Қозоғистонда ҳам бор.\nМухторали ҳисобига тикланган Калининград мусиқа органи\n- Сизни фаолиятингиз давомида хотирангизда қолган, сизни ҳаяжонлантирган ишлар ҳам борми?\nКалининград шаҳридаги Европадаги энг катта Кафедрал Собордаги органни (мусиқа асбоби) таъмирлашда қатнашдик. Бизни усталар ёғоч ишларини, ҳайкал ва фигураларни таъмирлашди. Бу ниҳоятда мураккаб ва ўта масъулиятли буюртма эди. Биз таъмир ишларини яхши бажардик, деб ўйлайман. Бу шаҳар тарихида эсда қоладиган иш бўлди. Мен ҳаётда бўлмаганимда набираларим келиб, “Қадимий Собор таъмирини мени Мухторали бобом қилганлар” деб фахрланиб юришади. Бу мен учун жуда катта бахт деб ўйлайман.\nБундан ташқари Россияда катта ишларни бажарганмиз. Мисол учун, президент Владимир Путиннинг учта самолётини ўзимиз ясаган мебел билан жиҳозладик, безатдик.\nКалининград музейларининг қадимий мебелларини реставрация ишларида ҳам иштирок этиб келамиз. Бу каби буюртмалар ўта масъулиятли ва жиддий иш ҳисобланади.\nМухторали Иброҳимов кўплаб эстрада юлдузлари билан шахсан таниш\n-Айтингчи оддий ўзбек қишлоқ боласи, қандай қилиб бундай ютуқларга эришди? Сири нимада?\nОтам, худо раҳмат қилсин ёшлигимда–“ ўғлим мен ёрдам беролмайман, шунақа ҳаёт, ўзинг ҳаракат қил”-деб айтган эдилар. Мен мактабни тугатиб, чет элларда юрганимда, ҳар доим ўзимга “мен эҳтиёт бўлишим керак, ичмаслик-чекмаслигим керак, бировларга ёмонлик қилмаслигим керак” деб доимо ўзимга-ўзим ичимда такрорлаб юрганман. Яна “Мухторали сенга ҳеч ким ёрдам бермайди, фақат ўз кучинг, ҳалол меҳнатинг билан нон топишинг керак” деб отам сўзларини миямга жойлаб юрганман. Мени мустақил бўлишимга ота-онам тарбияси катта ёрдам берган.\nМен ҳамма ишларимни хурсандчилик билан ўйнаб қиламан. Ўшанда қилган ишим яхши чиқади. Ҳатто таътилда ҳам дам ололмайман, ишламасдан тура олмайман, фақат ишлагим келади. Мен ишимдан баҳра оламан, илҳомланаман. Инсонга қилаётган иши, касби ёқса, бахтиёр бўлади.


Ўтган ҳафтада ўзбекни суюнтиргани ва куюнтиргани\nЎзбекистонликларни ўтаётган ҳафтада нима суюнтирди ва нима куюнтирди? Озодлик мана шу икки савол билан тинловчиларига мурожаат қилди.\nСирдарё вилоятининг Сирдарё тумани Усмон Юсупов маҳалласида яшовчи Обиджон Насриддинов ўтаётган ҳафтада суюнгани - уйида рўзадорларга ифторлик қилиб бергани эканини айтади:\n- Шу ҳафтада уйда ифторлик қилиб бердим. Чамамда 30тача одам бор эди. Оллоҳга шукр, -дейди Обид ака Насриддинов.\nҲафта давомида Обид акани куюнтирган хабар мана бу бўлди:\n- Чорвачилик бўлими, фермер хўжалиги бор. Ўша ерда катта бино бор эди. Шуни бузди. Бузиб, тепасидаги материални сотиб, алам қилгани хом ғиштини халққа тарқатмай теп-текис қилди. Шу алам қилди холос, ачинарли хол бўлди. Халққа тарқатса бўлмас эдими шу ғиштни? Ўн минг-ўнг минг ғишт тарқатилса, йигирма хўжалик уй битар эди. Йўқ, булдозерни олиб келиб, текислаб қўйди. Ғишт нобуд бўлди, одамлар хом ғиштга ета олмаяпти ҳозир. Уста бўлганим учун шу алам қилди, - дейди касби уста бўлган Обид Насриддинов.\nТошкент вилоятининг Бекобод туманида яшовчи нафақахўр Аҳмадали Ташанов эса: "Бу ҳафтанинг ичида қувонтирган нарса бўлмади шекилли", дейди хўрсиниб.\nБекободлик тингловчи шу ҳафта ичида маҳалла фуқаролар йиғини раиси қишлоқ жойидаги уйларнинг расмийлаштирилган ҳужжатларини сўраётгани ўзини куюнтирганини айтади.\n- Бизни ўн йил олдин олиб қўйилган қуриладиган участкалар бор, уларга ҳужжат қилинмаган. Қишлқо жойида 90-95 фоиз одам ҳужжат қилмаган. Қуриб яшайверади, - дейди ҳафта давомида куюнтирган дардини айтар экан Аҳмадали ака.\nБу ҳужжатларни ўз вақтида расмийлаштирмаган Аҳмадали Ташанов Бекобод туман ҳокимлигига мурожаат қилиб жавоб ололмаган. Шундан сўнг у шу ҳафтанинг ўзида вилоят ҳокимлигига хат ёзган.\n- Вилоятдан икки –уч куннинг ичида прокуратурага жавоб келибди. Улар мен хатни ёзганим бўлишига қарамасдан, уларни (маҳалла расини назарда тутмоқда- таҳр) чақириб, текислаб ёпиш билан овора бўлмоқда. Бугун вилоят ҳокимими, қишлоқ хўжалик вазирими келиб, йиғилиш ўтказар экан деб эшитиб, соат 9да келиб кутиб пойлаб турдик, келмади. Келса тўғри ўша одамга мурожаат қилмоқчи эдик, - дейди бекободлик тингловчи.\nОзодликнинг доимий тингловчиси, яккабоғлик Бухор Юсупов ўтаётган ҳафтада нафақа пулини олганлигидан суюнганини айтади:\n- Қувонтирадиган нарса, олаётган нафақамизга 15 % қўшилди. Шунга хурсанд бўлиб турибмиз. Олдин 295 минг сўм олар эдим, ҳозир 340 минг сўм бўлган.\n“Нимадан куюндингиз?” саволига Бухор Юсупов шундай жавоб қилди:\n- Худога минг қатла шукр, унча хафа бўладиган жойим йўқ. Бу ҳафтада хафа бўлган жойим деярли йўқ. Насиб бўлса бўлмайди ҳам,- деди яккабоғлик Озодлик тингловчиси.


25.09.2009 Чоп этиш учун\nҚўмита раиси М.Тешабоев олиб борган мазкур тадбирда “Консуллик муносабатлари тўғрисидаги Вена конвенцияси”нинг моҳияти, унинг норма ва талабларини Ташқи ишлар вазирлиги томонидан қўллаш амалиёти, Ўзбекистоннинг Австрия ва Хитойдаги элчихоналари мисолида хориждаги консуллик хизмати амалиёти ва тажрибалари тўғрисидаги маърузалар тингланди.\nЎзбекистон Республикаси томонидан дипломатик муносабатлари мавжуд бўлган 124 та давлат билан консуллик муносабатлари ўрнатилган. Бундан ташқари, 12 та давлат, шу жумладан Россия, Хитой ва Туркия, билан икки томонлама консуллик конвенциялари имзоланган.\nГреция ва Таиландда Ўзбекистон Республикасининг дипломатик ваколатхоналари бўлмаганлиги сабабли республикамизнинг ушбу мамлакатлардаги бош консулликларига дипломатик вазифалари ҳам юклатилган. АҚШ, Германия, Франция, Испания, Словакия, Япония ва Вьетнамда Ўзбекистон Республикасининг фахрий консуллари фаолият кўрсатишади. Консуллик муносабатлари тўғрисидаги Вена конвенциясига мувофиқ, фахрий консулларнинг фаолияти мазкур мамлакатлардаги Ўзбекистон Республикаси тегишли дипломатик ёки консуллик ваколатхоналари томонидан мувофиқлаштирилади.\n2005-2008 йиллар ва 2009 йилнинг биринчи ярим йиллиги мобайнида Ўзбекистон Республикаси консуллик хизмати томонидан 1 млн. дан ортиқ консуллик ҳаракатлари амалга оширилган, шу жумладан 665 мингдан ортиқ визалар берилган. Консуллик ҳаракатларининг 66,5 фоизини виза расмийлаштириш, қолганини эса фуқаролик, ФҲДЁ, нотариат ва паспорт алмаштириш масалалари ташкил этади.\nТадбир доирасида Ўзбекистон Республикаси Олий Мажлиси томонидан 1994 йил 6 майда ратификация қилинган “Консуллик муносабатлари тўғрисидаги Вена конвенцияси”нинг ўзбек тилидаги матнининг тақдимоти ҳам бўлиб ўтди.\nКонференция давомида қизиқарли мунозаралар ва савол-жавоблар бўлиб ўтди ва қатор амалий таклифлар билдирилди. Анжуман якунида Қўмита томонидан тақдим этилган тавсиялар лойиҳасини билдирилган амалий таклифлар асосида тўлдириш ва такомилига етказиш тўғрисида келишиб олинди.\nТадбир ишида Олий Мажлис Қонунчилик палатаси депутатлари ва девони ходимлари, қатор вазирлик ва ташкилотларнинг мутасадди раҳбарлари, экспертлар, мутахассислар, ОАВ вакиллари иштирок этдилар.\nКўришлар сони: 10951


Ўзбекистонда Рамазон ойи 10 июлдан бошланади\nТошкентнинг Камолон масжидида 8 июл куни тушдан кейин пайдо бўлган эълон. Сурат WhatsApp (+420724971539) орқали йўлланди.\nЎзбекистон Мусулмонлари идорасидан олинган маълумотга кўра, 8 июл куни тушдан кейин Рамазон ойининг бошланиш санаси 10 июлга тўғри келиши аниқланган ва бу маълумот мамлакат мусулмонларига етказилган. Бунга қадар Ўзбекистонда Рамазон ойи рўзасининг бошланиш санаси 9 июлга белгиланган тақвим эълон қилинган эди.\n9 июлдан таровеҳ намозлари бошланади\nЎзбекистон Мусулмонлари идораси раиси ўринбосари шайх Абдулазиз Мансур 8 июл куни тушдан кейин Ўзбекистонда бу йилги Рамазон ойи 10 июлдан бошланиши тўғрисида қарор олинганини маълум қилди.\n- Аввало, Оллоҳ таоллоҳнинг муборак Рамазон ойига етказганига шукрлар қиламиз! Ўзбекистонда Астрономия институти, марказлар билан келишиб туриб ва ўзимизнинг диний тақвимларимиз асосида мана бугун ҳал бўлди, бир тўхтамга келдик - 10 июл Рамазоннинг биринчи куни бўлади. 9 июл оқшомидан, иншаоллоҳ, таровеҳ намозларини бошлаймиз, деди шайх Абдулазиз Мансур.\nБунга қадар Ўзбекистонда Рамазон ойи тақвими эълон қилинган ва унда рўзанинг биринчи куни сифатида 9 июл белгиланган эди.\n- Ҳа шунақа тақвим эълон қилинган эди. Мана ҳозир икки соат бўлди, аниқ бўлди. Рамазон санаси алмашгани ҳақида Ўзбекистон Мусулмонлари идораси Масжидлар бўлимидан ҳамма масжидларга қўнғироқ қилиниб, маълум қилинди, деди шайх Абдулазиз Мансур.\nЎзбекистонга қўшни давлатларда Рамазон 9 июлдан\nЎзбекистонга қўшни Тожикистон, Қирғизистон, Қозоғистон ва Туркманистонда ҳам бу йилги Рамазон ойи 9 июлдан бошланади.\n- Бугун кечаси саҳараликка турилади, иншаоллоҳ. Эртага (9 июл куни - Таҳр.) оғзимиз ёпиқ бўлади, деди, жумладан, қозоғистонлик диндор журналистлардан бири.\nШайх Абдулазиз Мансур Ўзбекистон Мусулмонлари идорасининг бир минтақада жойлашган қўшни давлатлардан фарқли олган қарорини изоҳлар экан, бу ҳол дунёнинг аксар мусулмон давлатларида учрашини таъкидлади.\n- Ҳар йили мусулмон мамлакатларида Рамазон ойининг бошланиши бир хил бўлмайди. Чунки, пайғамбаримиз с.а.в. айтганларки: "Янги ойни кўриб, рўза тутишни бошланглар ва кейинги янги ойни кўргандан кейин Ҳайит қилишни бошланглар", деганлар. Шу ҳадисдан келиб чиқиб, ҳар бир мамлакат ўз иқлимига қараб туриб, Ҳилолни кузатганда, янги ой бир кўриниб, кейин ботиб кетади. Лекин Ҳилол ҳамма мамлакатларда бир хил кўринавермайди. Агар янги ой кўринмаса, Шаъбон ойига бир кун қўшиб, 30 кун қилиб, кейинги кундан бошлаб, рўза тутинглар, дейилган. Шу ҳадис асосида иш тутилгани учун, мана араб мамлакатларида ҳам, баъзи давлатларда 9 июл, баъзиларида эса 10 июлдан қилиб белгиланди, дейди шайх Абдулазиз Мансур.\nУ киши билан суҳбатни қуйида тўлиқ тинглашингиз мумкин.\nБу йил ҳам мусулмон давлатларининг баъзиларида Рамазон ойи 9 июлдан, баъзиларида эса 10 июлдан бошланиши эълон қилинди.\nРамазон ойининг бошланиши ва шунга мос равишда Рамазон ҳайитининг фарқли саналарда нишонланиши ҳар йили баҳсу мунозараларга сабаб бўлиб келади.\nМана бу линкда бу мавзудаги махсус мақола билан танишишингиз мумкин.\nИссиқ кунларда тутилган рўза\nБу йил ҳам Рамазон ойи ўтган йилдаги каби ёзнинг иссиқ кунларига тўғри келмоқда.\nХусусан, Ўзбекистон иқлимида ёз кунлари узун ва иссиқ, тунлари эса қисқа ва дим бўлиши кузатилади.\nҲозир мамлакатнинг турли минтақалари бўйлаб ҳаво ҳарорати 40-45 даражадан, 30-35 даражага қадар кузатилмоқда.\n- Мана бугун 34 даража бўлади, дейилган. Лекин камида 38-40 бордир. Лекин мен яшаб турган район ҳар ҳолда салқин, баҳаво. Аммо иссиқ жойларда рўза тутиш қийин бўлди ўтган йили ҳам, дейди қибрайлик 64 яшар тингловчи Ғофур ака.\nУ киши билан суҳбат чоғида қизиқ бир гапни эшитиб қолдик.\nИссиқдан толиққан рўзадорга бир коса сув?!\nҚибрайлик Ғофуржон ака ўтган йили диний маросимлардан бирида эшитган гапини хотирлади.\n- Тошкентдаги амри-маъруфлардан бирида расмий домладан эшитдимки, ўтган йили ўта иссиқ бўлиб кетганда Мадиналарда бир коса сув ичишга рухсат берилган экан. Ҳаво ҳарорати 60 даражадан ошиб кетганда. Шунақа гап секин айтилдида. Иссиқда рўза тутиш ниҳоятда оғир. Аммо мен бир кун ҳам қолдирмай тутдим ўтган йили Худога шукр, дейди қибрайлик кекса тингловчи.\nШариат қоидаларида мутлақо зид бўлган гапни қайси домла айтгани ҳақида Озодликда маълумот йўқ.\nАммо бу ўринда муҳими, шу гапнинг пайдо бўлганидир. Шу боис, бошқа диндорларга ҳам микрофон тутдик.\nТоқати етмай қолаётганга бир қултум сув?!\nТошкентлик диндорлар билан суҳбатлардан маълум бўлдики, Рамазон ойи ёзнинг чилласига тўғри келган ўтган йили Ўзбекистонда рўзадорларга оз миқдорда сув ичишга рухсат берилгани ҳақида ҳам овозалар тарқалган.\nЖумладан, тошкентлик Мўътабар Аҳмедова уч қултум сув ҳақида эшитгани овозани хотирлади.\n- Мен ўзим аёллардан эшитдим. Жудда иссиқ бўлиб кетганда, бир қултум, икки қултум, уч қултум сув ичишга рухсат бўлибди экан, деган гапни. Мутлақо мумкин эмаску! Шу гап тарқалди ўтган йили, менимча, бунга эргашлар ҳам бўлди, дейди Мўътабар Аҳмедова.\nБу овозалар ортидан Ўзбекистондаги айрим масжидларга сим қоқдик.\nТошкент, Фарғона ва Бухородаги бир неча масжидда телефон гўшагини кўтарган диний ходимлар бундай овозаларга аҳамият бермасликка чақирдилар.\n- Бунақа гапларга парво қилмангда энди?! Рўза тутган одамга бир қултум сув ҳам мумкин эмас, синглим. Бизда имомлардан ёки домуллолардан бунақа гап чиқиши мумкин эмас. У гапирган иймони сустларга эмас, имомларга қулоқ солингда сиз, дея, ҳатто, бироз ранжиди Бухородаги масжидлардан бирининг ходими.\nСуданликларга рўзасини очиш ҳақида фатво?!\nОзодликка боғланиб, диний мавзуларда фикр-муносабатларини билдириб келган ўзганлик диндор Ҳикматуллоҳ қори эса яна бир овозадан гап очди.\n- Яъни, ўтган йили ҳарорат 60 даражадан ошиб кетган экватор чизиғига яқин мамлакатларда, эслашимча, Суданда камбағал, иссиқда паноҳи йўқ одамларга рўзасини очишга фатво берилди, деб мен ҳам эшитдим. Аммо қулоқдан қулоққа кўчган гап бу. Бу фатвони ким берган, ўзи умуман бунақа гап бўлганми, бу менга маълуммас. Лекин биласиз, халқ орасида шунақа гаплар тарқалиб туради, деди Ҳикматуллоҳ ака.\nАйни пайтда у киши бунақа гаплар қулоққа чалинар экан, албатта, маҳаллий уламолардан сўраб, уларнинг маслаҳати билан иш тутиш зарурлигини таъкидлади.\nРўзангизни очманг, имтиёздан фойдаланинг!\nЎзбекистон Мусулмонлари идораси раиси ўринбосари шайх Абдулазиз Мансур халқ оғзида юрган "имтиёзлар" ҳақидаги овозаларни эшитганини айтди.\n- Ўтган йили Мадинада ярим литр, бир литр сув ичишга рухсат берилибди экан, деган гапни мен ҳам эшитиб, роса кулган эдим. Буни кимдир ҳазиллашиб гапирган. Агар тутолмаса, бутунлай тутмаслиги керак ўша куни. Ёки Қуръонда белгиланган тоифаларга кирса, ўрнига фидясини бериб, тутмаслиги керак. Минг кунлар узун бўлиб, иссиқ бўлиб кетса ҳам бир қултум, бир томчи сув ичса, рўзаси очилади, деди шайх Абдулазиз Мансур.\nҚуйида у киши билан суҳбатни тўлиқ тинглашингиз мумкин.\nШайх Абдулазиз Мансур билан суҳбат\nЎзганлик имом Ҳикматуллоҳ қори ёзнинг иссиқ чилласида рўза тутмоқчи бўлган мусулмонларга баъзи тавсияларни эслатди.\n- Имкони бўлса, мусулмонлар таътилларини Рамазон кунларига мосласалар анча енгиллик бўлар эди. Бундан ташқари, пайғамбаримиз с.а.в.дан қолган баъзи суннат амаллар ҳам бор. Муҳими, Қуръонда ўзингизни салқинлатинг, мазмунида оятлар бор. Аммо асло ва асло сув ичинг ёки рўзангизни очинг, деган гап йўқ. Мусулмонларимиз сабрли, тоқатли бўлишлари ва иссиқда келсин, совуқда келсин, тоқати етса, рўзани тутишлари керак, дейди ўзганлик Ҳикматуллоҳ қори.\nҲикматуллоҳ қори билан суҳбат\nДунёнинг аксар мусулмон давлатларида Рамазон ойи муносабати билан мусулмон фуқароларга енгилликлар берилиши кузатилади.\nМана бу линкда бу ҳақда қўшимча маълумотлар билан танишишингиз мумкин.\nЎзбекистонда бу йилги фидя 6 минг сўм\nЎзбекистон Мусулмонлари идораси раиси ўринбосари шайх Абдулазиз Мансурга кўра, Қуръонда белгиланган тоифадаги мусулмонлар рўзани тутиб, кейин сабри етмай очиб юборганидан кўра, ўз ҳақларидан фойдаланиши лозим.\n- Соғлиги кўтармайдиган, ёш болалари бўлган, ёши катта бўлганлар, узрли бўлганлар рўзани Рамазон ойида тутолмасалар, йилнинг бошқа пайтида тутиб беришлари мумкин. Агар узрлилар унда ҳам тутолмасалар, фидя беришлари мумкин. Бу жарима, дегани бўлади ва бу йил Ўзбекистонда фидя 6 минг сўм қилиб белгиланди. Аммо тоқати етганлар рўза тутишлари фарз, деди шайх Абдулазиз Мансур.\nАслида ёзда рўза тутиш осонроқ\nШарқона, ноанаъанавий даволаш услуби билан танилган олима Ойдин Солиҳ мусулмонларга ёзда рўза тутиш осонроқ, деб ҳисоблайди.\nАсли ўзбекистонлик, ҳозир эса муҳожиратда яшаётган биолог олим Ойдин Солиҳ кун қанчалик иссиқ бўлса, танадаги қон ҳам шунчалик иссиқ бўлади ва иссиқ қон танада йиғилиб қолган метаболик тиқинларни шунчалик тез эритиши билан фойдали, деган фикрни илгари суради.\n- Фақатгина, бундай биологик жараён бораётган паллада танада ҳарорат ошгани боис одам ўзини бироз лоҳас ҳис қилиши мумкин. Бироқ бу қўрқинчли эмас. Муҳими, саҳарлик ва ифторликни тўғри қилиш керак. Саҳарликка кўп ва аралаш овқат еганларгина ҳушидан кетиши мумкин. Бунинг олдини олиш учун тўғри саҳарлик қилиш керак, дейди биолог олима Ойдин Солиҳ.\nОлима ўз сўзига далил сифатида пайғамбар с.а.в.нинг саҳарликда камтаом бўлгани ва таоми таркиби ҳам одмигина бўлгани ҳақида гап борган кўплаб ҳадисларни тилга олади.\nМана бу линкда олима берган тавсиялар билан тўлиқ танишишингиз мумкин.


“АДОЛАТ” СДП ИСТЕЪМОЛЧИЛАР ҲУҚУҚЛАРИНИ ҲИМОЯ ҚИЛИШ ЙЎЛИДА\nЎзбекистон “Адолат” СДП Бухоро вилоят кенгаши ташаббуси билан Халқ депутатлари шаҳар Кенгаши депутати Ориф Эгамов, Бухоро шаҳар Истеъмолчилар ҳуқуқларини ҳимоя қилиш жамияти ходимлари ва партия фаоллари иштирокида “Истеъмолчиларнинг ҳуқуқларини ҳимоя қилишда жамоатчилик иштирокини кенгайтириш” мавзусида шаҳардаги “Кўксарой” МФЙда ўрганишлар олиб борилди.\nТўғри, фуқаролар учун имкониятлар, шароитлар яратилган. Аммо муаммолар ҳам йўқ эмас. “Кўксарой” МФЙ аҳли электр энергияси, ҳудуддаги маиший хизмат кўрсатиш шаҳобчалари, савдо дўконлари фаолиятини ижобий баҳолашди. Ўрганишлар давомида ушбу билдирилган ижобий натижа ўз тасдиғини топди.\nАммо...Танганинг яна бир иккинчи томони бор. Истеъмолчини фақатгина электр энергияси ёки беминнат хизмат қилаётган савдо дўконлари фаолияти қониқтириб қолармикин? Албатта, йўқ. Кун фақатгина шулар билан давом этмайди-да! “Кўксарой” МФЙ ўзлари истиқомат қилаётган ҳудуддаги “Талча” ХУЖМ (хусусий уй-жой мулк) ширкати фаолиятини қаттиқ танқид остига олишди. “Йилига 300 мингдан тортиб 700 ва ҳатто 800 минг сўмгача тўлаймиз-у, аммо нега ертўла талабга жавоб бермайди, иссиқлик энергиясида узилишлар кузатилади, уй томлари эса умумман ачинарли аҳволда”, — деб бот-бот такрорлашди. Ва шунингдек, ичимлик сувининг ҳам “бир аҳволда” эканлигини таъкидлашди. Ўрганишлардан аниқландики, ушбу “Талча” ХУЖМ (хусусий уй-жой мулк) ширкати собиқ раиси Аҳад Норов фаолиятига эътиборсизлик билан ёндашган. Истеъмолчининг ҳақ-ҳуқуқлари эса “бир четда” қолган.\nХусусан, “Кўксарой” кўчаси 51-уй, 41-хонадонда истиқомат қилувчи Азза Бараева истеъмолчи сифатида ўз ҳуқуқлари ҳимоясиз қолганлигини айтиб, бир неча бор “Талча” ХУЖМ (хусусий уй-жой мулк) ширкати собиқ раҳбарига мурожаат қилган. Лекин мурожаат эътиборсиз қолдирилган. Бугунги кунда “Талча” ХУЖМ ширкатига Собир Қурбонов раис этиб тайинланган экан, тузилган ишчи гуруҳ томонидан унга керакли тавсиялар берилди. Бухоро шаҳар Истеъмолчилар ҳуқуқларини ҳимоя қилиш жамияти ҳуқуқий ҳимоя сектори мутахассиси Ашраф Носиров “Истеъмолчиларнинг ҳуқуқларини ҳимоя қилиш тўғрисида”ги Ўзбекистон Республикаси Қонунидан келиб чиққан ҳолда унинг аниқ вазифаларини тушунтириб ўтди. Аҳад Норовга эса қонунан тегишли тартибда чора кўрилишини қайд этди.


19:17 12.11.2019 (Янгиланган 20:45 12.11.2019)\nДавлат томонидан ун нархини йиллар давомида сунъий паст даражада ушлаб туриш натижасида соҳада кўплаб муаммолар пайдо бўлган.\nТОШКЕНТ, 12 ноя – Sputnik. Сўнгги вақтларда қолипли нон нархи ошиши аҳоли орасида кенг муҳокама қилинаётгани ва аҳоли норозилигига сабаб бўлаётгани туфайли, Ўзбекистон Бош прокуратураси ушбу вазиятга ойдинлик киритди.\nБўлка нон нахи ошишига асосий сабаб - Давлат томонидан дон ва ун сотиб олиш нархини сунъий равишда ушлаб туриш сиёсатидан воз кечиб, унни эркин бозор нархида сотиш сиёсатига ўтиш сабаб бўлган.\nДавлат томонидан ушбу қадамни қўйишга бир неча сабаблар бўлган:\nдавлатнинг иқтисодиётга аралашувини камайтириш;\nдон ва ун маҳсулотлари бозорида эркин бозор механизмларини жорий этиш;\nфермерлар ва дон корхоналарининг иқтисодий зарар кўришини олдини олиш;\nсоҳада коррупцияни камайтириш;\nкўрсатилаётган ёрдам адресатга етиб бормаётгани ва бошқалар.\nПрокуратура хабарида айтилишига кўра, олдинги тартиб соҳада коррупция ривожланишига ва деҳқон хўжаликлари инқирозга учрашига олиб келган.\n“Кўп йиллар давомида амал қилиб келган мазкур тизимдан кўзланган асосий мақсад аҳолини арзон нархли қолипли нонга бўлган эҳтиёжини қондиришдан иборат бўлиши билан бирга, турли коррупциявий схемаларнинг вужудга келишига, арзон нархларда сотиб олинган ундан қолипли нон ишлаб чиқармасдан унни бозорларда сотиш орқали мўмай даромад олинишига, маҳаллий уннинг аҳолига қатъий ўрнатилган давлат нархларида етиб бормаслигига олиб келган”, - дейлиган хабарда.\nУндан ташқари, нон нархи ошишига яна Ёқилғи, энергетика ва газ нархининг йилдан-йилга ошиб бориши ишлаб чиқарилаётган ун ва нон тан нархи қимматлашуви ҳам сабаб бўлаётгани қайд этилган. Хусусан, 2017 йилда ун ишлаб чиқарувчи корхоналарга 1 кВт соат электр энергияси нархи 204,3 сўм этиб белгиланган бўлса, 2019 йилга келиб 450 сўмни ташкил қилган.


Ўзбекистон-Ҳиндистон бизнес форуми ташкил қилинди\n21 октябрь куни Ўзбекистон Савдо-саноат палатаси ва Ҳиндистон Савдо-саноат палаталари федерацияси билан ҳамкорликда онлайн форматдаги ўзбек-ҳинд бизнес форуми ташкил қилинди.\nKun.uz мухбирининг хабар беришича, тадбирда савдо-саноат палатаси раиси Адҳам Икромов соғлиқни сақлаш ва фармацевтика йўналишларида ҳинд компаниялари Ўзбекистондаги энг фаол позицияларни эгаллаб турганини таъкидлади. Шунингдек, Икромов Ҳиндистон Савдо-саноат палаталари федерациясига ҳамда икки мамлакат элчихоналарига иқтисодий ҳамкорликни ривожлантириш йўлидаги ҳаракатлари учун миннатдорлик билдирди.\nМаълум қилинишича, 2020 йилнинг январь-август ойларида икки мамлакат ўртасидаги товар айирбошлаш ҳажми 198 миллион АҚШ долларидан ошган. 2020 йил 1 июль ҳолатига кўра, Ўзбекистонда фаолият юритаётган ҳинд компаниялари сони 277тани ташкил қилмоқда.\nТадбирда сўз олган Ҳиндистоннинг Ўзбекистондаги фавқулодда ва мухтор элчиси Маниш Прабҳат икки мамлакат ўртасидаги савдо алоқалари пандемияга қарамай 20 фоиздан ортиқроққа ўсганини таъкидлади. Шунингдек, ҳинд авиакомпаниялари Ўзбекистон бозорига киришга қизиқаётгани ҳамда мамлакатлар ўртасидаги товар айланмасини 1 миллиард долларга етказишга ҳаракат қилинаётгани қайд этилди.\nҲиндистонда ковидга чалинганлар шифохонасида чиққан ёнғинда 5 киши ҳалок бўлди


Эркин курашчиларимиз Тбилиси Гран-присида иштирок этишмоқда\n4 июль, 2018, 18:00\nБугун Грузия пойтахти Тбилиси шаҳрида спорт курашлари бўйича Гран-при сериясига кирувчи мусобақа старт олди. Ушбу турнирда терма жамоамиз катта делегация билан иштирок этмоқда.\nХусусан, эркин кураш баҳсларининг ўзида 8 вазн тоифасида 14 нафар полвонимиз медаллар учун кураш олиб боришмоқда. Улар орасида Бекзод Абдураҳмонов, Ихтиёр Наврўзов, Аббос Раҳмонов каби номдор вакилларимиз борлиги мусобақа қанчалик аҳамиятли эканидан далолат бермоқда.\nАйни дамда медаллар учун кураш олиб борадиган номлардан бир қаторининг номи маълум. 61 килограмм вазн тоифасида Рио Олимпиадасининг иштирокчиси Аббос Раҳмонов финал йўлланмасини қўлга киритди. Унинг олтин медаль учун кечадиган баҳсдаги рақиби грузиялик Бека Ломтадзе бўлади. Шунингдек, қолган бир қатор курашчиларимиз саралаш баҳслари зафарли юришларини давом эттиришмоқда.


Ўпка - Бу нима? - Онлайн Тиббий Энциклопедия MedLife.Uz\nЎпка – одам, қуруқликда яшовчи ҳайвонлар ва баъзи балиқларнинг ҳаводан нафас олиш аъзоси. Ўпка айрим моллюскалар (қуруқликда ва чучук сувда яшовчи қориноёқлилар), бўғимоёқлилар (чаёнлар), балиқлар (икки хил нафас олувчилар, панжақанотлилар, кўпканотлилар), қуруқликда яшовчи умуртқали ҳайвонлар ва Одамда қон билан нафас олинган ҳаво ўртасида газ алмашинувини амалга оширади. Икки хил нафас олувчи балиқлар ўпкаси катакларга бўлинган, кўп қанотлиларда – силлиқ деворли хатачадан иборат. Қуруқликдаги умуртқалилар ўпкаси қадимги панжақанотли балиқлар ҳалқми қорин қисми деворининг бўртиб чиқиши туфайли ҳосил бўлган. Сувда ва қуруқликда яшовчилар ўпкаси силлиқ деворли халтасимон, деворида бурмалари бор. Судралиб юрувчилар ўпкаси ҳам халтасимон, лекин ички қисми жуда кўп тўсиқ ва бурмали. Қушлар ўпкаси ғовак. Сут эмизувчилар Ў. ойдаги бронхларнинг шохланган учки қисмида жуда майда пуфакчалар – альвеолалар бўлади; Ў. деворлари капилляр қон томирлари тўри билан қопланган. Ўпкага ҳаво нафас йўллари (бўғиз, кекирдак, бронхлар) орқали ўтади.\nОдамда Ў. бир жуфт бўлиб, кўкрак кафсининг икки томонида жойлашган. У ялтироқ юпқа парда – плевра билан зич ўралган, шакли конусга ўхшаш; плевра бўшлиғидаги озгина суюқлик нафас олганда У. нинг эркин ҳаракатини таъминлайди. Пастки юзаси ёки асоси ботиқ бўлиб, кўкрак бўшлиғини қорин бўшлиғидан ажратиб турадиган тўсиқ – мушак дан иборат диафрамага такалиб туради. У. нинг уни ўмров сулги устидан 2-3 см кўтарилиб, бўйиннинг пастки қисмига кириб боради. Қовурғаларга тақалган юзаси қавариқ бўлади. Ички юзаси ботиқ бўлиб, юракка ва кўкс оралиғидаги бошқа аъзоларга тақалади; бош бронх ва У. артериал шу юзадан У. га кириб, ундан иккита Ў. венаси чиқади (Ўпка дарвозаси). Ҳар бир Ў. плевра эгатчалари билан бўлакларга бўлинади; чап Ў. икки (юқори ва пастки), ўнг Ў. эса уч (юқори, ўрта ва пастки) бўлакка ажралган. Ўпка бўлаклари сегментлардан, бўлакчалардан ташкил топган (ҳар бир Ў. 10 сегментдан иборат). Сегмент ҳажми 0,5-1,0 см, пирамида шаклида тузилган сегментлар эса бўлакчалардан ташкил топган. Бу бўлакчалар бир-биридан бириктирувчи тўқимадан тузилган деворча ва қон томир билан ажралиб туради. Бўлакчалараро деворчалар нафас олишда бўлакчаларнинг ҳаракатчан бўлишини таъминлайди.\nНафас бронхиоласи ва ундан тарқалган нафас найчаси, пуфакчалари ва альвеолалар қўшилиб, узум шингили шаклидаги Ў. ларнинг структура ва функционал бирлиги – ацинус ёки альвеолалар дарахтини ташкил этади. 12-18 ацинус биргаликда Ў. бўлакчасини, бир нечта бўлакчалар қўшилиб, Ў. сегментини ҳосил қилади.\nАльвеолаларнинг жуда юпқа девори ярим ўтказувчи биологик мембрана бўлиб, капилярлардаги қон билан альвеолалардаги ҳаво ўртасида шу парда орқали газлар алмашинади.\nЎпка сегментлари ўзаро қўшилиб, Ў. бўлаги ва, ниҳоят, Ў. бўлакларидан Ў. ҳосил бўлади. Ўпка ларда 800 000 ацинуслар ёки 300-500 млн альвеолалар учрайди. Уларнинг сатҳи 3100 м2 бўлади. Ўпка бронхлари ҳаво алмашиш жраёнидан ташқари, организмда, сув, туз ва хлор миқдори бир меъёрда сақланишига ҳам ёрдам беради.\nКатта одамларда иккала Ў. да ўртача 4,5,0 л ҳаво бўлади. Улардан тинч нафас олиш вақтида (ҳар бир нафас олганда) фақат 500 мл ҳаво Ў. ларга кирса, чуқур нафас олганда эса 1600 мл тоза ҳаво кириб, 1600 мл карбонат ангидридга бой бўлган ҳаво чиқади. Шундай қилиб, Ў. ларда ҳаётий ҳаво сиғими ўртача 3503700 мл гала бўлади. Қолган 1300-1400 мл ҳаво эса қолдик ҳаво бўлиб, ўпкада доимо бўлади. Ўпкага симпатик ва парасимпатик нерв толалари боради. Ўпка орқали суюқлик ва баъзи газсимон маҳсулотлар ажралади. Ўпка тана ҳ-ртининг мунтазам бир меъёрда туриши ва қон ивишини тартибга солиб, организмда оқсил, ёғ ва карбонсувлар алмашинувида иштирок этади. Ўпка ҳаво орқали кирадиган бактериялардан организмни ҳимоя қилади. Ўпка касалликларидан зотилжам, ўпка эмфиземаси, сил ва Ў. ўсмаси кўпроқ учрайди.


НАФТИЗИН-НИКА – medu.uz – Дорилар ҳақида маълумотлар ўзбек тилида\nHome Йўриқномалар НАФТИЗИН-НИКА\nПрепаратнинг савдо номи: НАФТИЗИН-НИКА\nТаъсир этувчи модда (ХПН): нафазолин (naphazoline)\nфаол модда: нафазолин нитрат – 0,5 г (0,05%); 1,0 г (0,1%).\nФармакотерапевтик гуруҳи: ЛОР-аъзолар касалликларни даволаш учун восита.\nАТХ коди: R01AA08.\nҚон томирларини торайтирувчи восита. Альфа1– ва альфа2-адренорецепторларини қўзғатади, шишга қарши таъсирга эга. Қон томирларни торайтирувчи самараси бурун шиллиқ қаватига маҳаллий аппликация қилинганда намоён бўлади. Ринитда веноз синусларга қон оқимини камайтириб, бурун орқали нафас олишни енгиллаштиради.\nҚон томирларини торайтирувчи самараси бир неча минутдан кейин бошланади ва бир неча соат давом этади.\nМаҳаллий қўлланганда тизимли кон оқимига сурилади. Қўз ёшлари безлари билан тез ва яхши сўрилади. Одамларда нафазолинни тақсимланиши тўғрисида маълумотлар йук. Гематоэнцефалик тўсиқдан ўтмайди.\nЎткир ринитларда, поллиноз, синусит, гайморит, ларингит, евстахиит, нурланиш фонида аллергик генезга эга кекирдак шиши, юкори нафас йулларида операциядан кейинги шиллик каватнинг гиперемияси, бурундан қон кетиши,сурункали конъюнктивит,\nриноскопияда (махаллий анестетиклар билан мажмуада) қўлланади.\nДори воситаси интраназал буюрилади.\nКатталарга ўткир ва аллергик ринитларда 0,05-0,1% ли эритма 1-3 томчидан кунига 3-4 марта буюрилади.\nБолаларга 0,05% ли сувли эритма буюрилади (ёки 0,025% ли эритма, 0,05% ли эритмани дистилланган сув билан суюлтиради):\n– 1 ёшдан 6 ёшгача бўлган болаларга – 1-2 томчидан;\n– 6 ёшдан 15 ёшгача – 2 томчидан кунига 1-3 марта буюрилади.\nРиноскопияда юза анестезияни узайтириш учун 2-4 томчидан 0,1% ли эритма 1 мл анестетик билан буюрилади.\nБурундан қон кетганида 0,05% ли нафтизин эритмаси билан намланган тампонлар бурун бўшлиғига киритилади.\nМарказий нерв тизими томонидан: бош оғриғи, бош айланиши, кучли асабийлашиш, уйкучанлик, холсизлик.\nЮрак-қон томир тизими томонидан: тахикардия, артериал босимни ошиши, реактив гиперемия.\nКўриш аъзолар томонидан: мидриаз, дискомфорт ҳисси, кўришни хиралаши, нуқтали кератит, кўздан ёш окиши, кўзни ички босимининг ошиши.\nОвқат ҳазм қилиш тизими томонидан: кўнгил айниши.\nМаҳаллий реакциялар: таъсирланиш, бурун бўшлиғи шиллиқ қаватини шиши, 1 ҳафтадан кўпроқ қўлланганда бурун бўшлиғи шиллиқ қаватини шиши, атрофик ринит.\nАгар йўриқномада кўрсатилган ножўя самаралар оғирлашса, ёки Сиз йўриқномада кўрсатилмаган ҳар қандай ножўя самарани сезсангиз, бу ҳақида шифокорга мурожаат қилинг.\nЎта юқори сезувчанлик, артериал гипертензия, тахикардия, яққол атеросклероз, тиреотоксикоз, 1 ёшгача бўлган болалар, сурункали ринит, кўзнинг оғир касалликлари, ёпиқ бурчакли глаукома, қандли диабет, моноаминоксидаза ингибиторларини бир вақтда қабул қилиш ва уларни қабул қилишни тўхтатилишидан кейинги 14 кунгача бўлган давр, 15 ёшгача бўлган пациентларда (0,1% ли эритма учун) қўллаш мумкин эмас.\nМахаллий анестетикларни сўрилишини секинлаштиради. Трициклик антидепрессантлар, мапротилин- самарасини кучайтиради. МАО ингибиторлари билан номутаносиб.\nМоноаминоксидаза ингибиторлари билан бир вақтда қўллаш ёки уларни қабул қилиш тўхтатилганидан кейин 14 кунгача бўлган даврда қўллаш мумкин эмас.\nРезорбтив таъсир кўрсатиши мумкин.\nУзоқ вақт қўлланганида қон томирларни торайтирувчи таъсирининг яққоллиги аста пасаяди (тахифилаксияни пайдо бўлиши), шу туфайли 5-7 кун қўллангандан сўнг бир неча кун танаффус қилиш тавсия қилинади.\nДаволаш даврида транспорт воситаларини бошқаришда эҳтиёткорликка риоя қилиш керак.\nПрепаратни эмизиш даврида фақат она учун бўлган фойда бола учун бўлган потенциал хавфдан устун бўлганда қўллаш мумкин. Шифокор билан маслаҳатлашиш керак.\nҲомиладорликда қўллаш тавсия қилинмайди.\nСимптомлари: тана ҳароратини пасайиши, брадикардия, артериал босимни ошиши.\n0,05% ёки 0,1% ли эритма, 10 мл, 15 мл, 20 мл дан флаконларда.\n1, 10, 25, 50, 100 ёки 200 та флакон етарли даражада қўллаш бўйича йўриқномаси билан бирга картон қутида.